Bahan kimia kilang tumpah, penduduk alami pedih mata, sukar bernafas
Oleh ZAKKINA WATI AHMAD TARMIZI

21 Mei 2021, 6:33 pm
SEREMBAN – “Penduduk bau sesuatu, ada yang sesak nafas ada yang pedih mata sebab bau tersebut,”.
Demikian jelas Pengerusi Kawasan Rukun Tetangga (KRT) Taman D’Latania, Taman Bandar Senawang, Zanifol Nizam Ahmat selepas berlaku kejadian bahan kimia tumpah di sebuah kilang plastik di Senawang Industrial Park, Senawang dekat sini tengah hari tadi.
“Terdapat empat kawasan di taman perumahan ini yang mengalami pencemaran bau tersebut. Ada penduduk yang mengadu mereka pening dan muntah-muntah.
“Saya juga dimaklumkan ada penduduk yang semput dan sesak nafas berikutan bau yang kurang menyenangkan ini,” katanya ketika ditemui pemberita dekat sini hari ini.
Jelasnya, susulan kejadian tersebut yang turut menyebabkan pencemaran bau itu, pihaknya turut telah membuat laporan kepada polis.
Sementara itu, Ketua Balai Bomba Seremban, Mohammad Idris berkata, kejadian berlaku selepas cecair bahan kimia jenis ‘methyl methacrylate’ tumpah di dalam kilang tersebut.

Tumpahan bahan kimia itu dipercayai setelah kebocoran berlaku daripada tangki besar ke ‘IBC tank’ kerana kerosakan pada pam.
“Pada peringkat awal, kami mendapati memang ada bau yang kurang menyenangkan dan Pasukan Unit Bahan Berbahaya (Hazmat) telah membuat pengesanan tanda kebocoran gas dalam kilang berkenaan. Dalam pemeriksaan kami, kami telah telah berlaku tumpahan bahan kimia itu ke longkang.
“Jumlah bahan yang tumpah masih belum dipastikan dan tumpahan bahan tersebut dipercayai daripada aktiviti pemindahan bahan kepada IBC tank dan berlaku kerosakan pada sistem pam motor sehingga menyebabkan berlakunya tumpahan,” katanya.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan ketika ditemui memberitahu, cecair bahan kimia tersebut telah tumpah dan mengalir ke longkang berdekatan.
“Cecair yang tumpah itu telah mengalir sejauh tiga kilometer ke longkang awam. Bagaimanapun, pihak kilang telah maklumkan kepada bomba dan Jabatan Alam Sekitar (JAS) sedang membuat siasatan terperinci mengenai hal ini,” katanya lagi.
Sementara itu, seorang lagi penduduk iaitu Setiausaha Masjid Kariah Bandar Senawang, Nazri Mat Noor, 50 berkata, dia menyedari kejadian itu ketika membuat agihan bantuan kepada asnaf di masjid kira-kira pukul 11 pagi tadi.
“Saya terhidu bau yang kurang selesa seperti bau beracun dan kebanyakan jemaah yang hadir ke masjid juga kurang selesa.
“Ada jemaah yang berusia batuk dan pedih mata. Saya dimaklumkan ada seorang jemaah telah dibawa ke hospital berikutan sesak nafas dengan bau tersebut,” katanya. – K! ONLINE


Serangan penyakit jantung punca lelaki maut di IPD Gombak
Oleh MOHD YUNUS YAKKUB

21 Mei 2021, 6:05 pm
SHAH ALAM – Kematian seorang lelaki yang mempunyai dua rekod lampau berkaitan dadah dan jenayah (ugutan) di Ibu Pejabat Polis Daerah (IPD) Gombak semalam disebabkan serangan jantung.
Ketua Polis Selangor, Datuk Arjunaidi Mohamed berkata, perkara itu disahkan hasil bedah siasat oleh pakar perunding kanan forensik Hospital Kuala Lumpur (HK) di Institut Perubatan Forensik Negara HKL.
Katanya, bedah siasat dilakukan di antara pukul 9.30 pagi hingga 1.30 tengah hari ini.
“Hasil bedah siasat mendapati punca kematian adalah disebabkan oleh Acute Myocardial Infraction yang membawa maksud serangan jantung.
“Pemeriksaan ke atas tubuh badan lelaki itu juga telah dilakukan dengan disaksikan oleh waris dan ahli keluarga dengan mendapati tiada sebarang kecederaan fizikal,” katanya dalam kenyataan hari ini.
Beliau memberitahu, keluarga lelaki juga telah dimaklumkan tentang punca kematian oleh pihak hospital.

Jelas Arjunaidi, kes diklasifikasikan sebagai mati mengejut.
“Kertas siasatan akan dilengkapkan sebelum diserahkan kepada Timbalan Pendakwa Raya dengan cadangan agar satu prosiding inkues berkaitan kematian ini dapati dijalankan,” katanya.
Terdahulu, Arjunadi dalam sidang akhbar secara dalam maya hari ini memaklumkan lelaki yang maut selepas mengalami sesak nafas di Ibu Pejabat Polis Daerah (IPD) Gombak bukan ditahan untuk tujuan siasatan sebaliknya menyelesaikan waran tangkap dikeluarkan mahkamah kepadanya.
Tambahnya, siasatan terhadap lelaki berusia 43 tahun tersebut telah selesai pada tahun 2016. – K! ONLINE


550 individu ditahan langgar SOP PKP
Oleh MOHD RIDZAUDDIN ROSLAN

21 Mei 2021, 6:23 pm
PETALING JAYA- Kepatuhan orang awam terhadap prosedur operasi standard (SOP) Perintah Kawalan Pergerakan (PKP) dilihat masih rendah apabila seramai 550 individu ditahan semalam ekoran ingkar arahan itu.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 532 individu dikompaun manakala 17 lagi direman.
Katanya, seorang lagi individu pula telah dijamin.
“Antara kesalahan direkodkan termasuklah gagal merekod butiran diri dan daftar masuk premis (193) selain tidak memakai pelitup muka (122) serta gagal mematuhi arahan kawalan pergerakan (72).
“Sejumlah 57 individu ditahan ekoran tiada penjarakan fizikal, rentas negeri dan daerah tanpa kebenaran (4), mengadakan rumah terbuka (1) serta lain-lain (101),” katanya di sini tadi. – K! ONLINE


‘Tentera bawang’ serang FB Dior
Oleh NUR HUDA MUSA

21 Mei 2021, 6:11 pm
PETALING JAYA – Laman Facebook jenama fesyen mewah dari Perancis, Dior diserang netizen susulan dakwaan jenama itu yang dikatakan menamatkan kontrak model terkenal, Bella Hadid selepas dia lantang menyuarakan sokongan terhadap Palestin.
Desas-desus mengenai penamatan kontrak itu mula tersebar di laman sosial sejak dua hari lalu dan mengundang kemarahan orang ramai termasuk netizen Malaysia.
Tinjauan Kosmo! di laman Facebook Dior mendapati, ‘tentera bawang’ Malaysia berkongsi frasa ‘Mak Kau Hijau’ pada ruangan komen di setiap hantaran Facebook jenama berkenaan.
Tangkap layar antara ‘serangan’ netizen terhadap Dior di ruang komen Facebook.
Salah seorang netizen, Daus Aab meninggalkan komen “#BoycottDior walaupun memang tak mampu beli” pada ruangan komen di salah satu hantaran sebagai tanda protes.
Manakala seorang lagi netizen, Jiehajiemi turut berkongsi komen “Dior #Koyak. Your mom is green” di salah satu hantaran di Facebook itu.
Selain itu, netizen turut meninggalkan komen sokongan mereka terhadap model terkenal itu.

Terdahulu, khabar angin mengenai penamatan kontrak itu mula mendapat perhatian ramai melalui satu ciapan oleh seorang pengguna Twitter.
Ciapan itu mendakwa Bella Hadid disenyapkan, serta kerjasama-kerjasama dengan jenama mewah ditamatkan termasuk dari Dior dan alamat kediaman keluarganya didedahkan kepada umum hanya kerana dia menyertai protes untuk Palestin.
Biarpun diserang di semua platform media sosial, sehingga kini Dior masih mendiamkan diri dan tidak mengeluarkan apa-apa kenyataan berhubung dakwaan tersebut. – K! ONLINE


Tiga beradik syukur keluar PKRC
Oleh KOSMO!

21 Mei 2021, 6:17 pm
Oleh RAJA JAAFAR ALI
JOHOR BAHRU – Tiada yang lebih mengembirakan apabila dibenarkan keluar dari Pusat Kuarantin Rendah Covid (PKRC) di Pasir Gudang di sini hari ini.
Jelas terpancar ceria diwajah mereka sebaik saja gelang putih yang dipakai dipotong oleh pegawai perubatan dan pintu utama di buka.
Hanya ucapan syukur dan gembira sambil membawa beg pakaian masing-masing dan melambaikan tangan kepada pegawai perubatan.
Bagi tiga beradik Nuranati Balqis Sukri 16, Mohd. Haziq Tasnim, 11, dan Mohd. Hasif Tasnim, 7, begitu gembira sebaik dapat keluar dari PKRC.
Mereka bertiga dikuarantin bermula Ahad lalu setelah menerima jangkitan dari keluarganya.

Menurut Nuranati, pada peringkat permulaan hanya tiada deria bau dan rasa diikuti demam.
Sementara itu adiknya Mohd. Hasif Tasnim 7, yang turut dikuaratin lega dan dapat keluar.
“Nasib baik ada abang dan kakak yang sama-sama kena kuaratin jadi tak takut sangat sebab emak dan dan ayah dah keluar awal,” katanya.
Sementara itu bagi pelajar SMK Bandar Penawar Muhammad Al Hafiz Mohd Razali, 14, hanya ucapan syukur kerana dapat keluar dari PKRC.
Sebaik keluar bersama empat lagi rakan sekolahnya dia terus mengaminkan doa sebelum kedatangan ibu bapanya dari Bandar Penawar.
“Nasihat saya kepada orang ramai sentiasa patuh kepada SOP, pakailah pelitup muka dan jaga jarak, lebih baik duduk rumah itu lebih selamat,”katanya di PKRC. – K! ONLINE


Mangsa banjir Sabah cecah 2,599 orang
Oleh IVAN AMIRUL

21 Mei 2021, 5:38 pm
BEAUFORT – Mangsa banjir Sabah kini mencecah 2,599 orang bagi daerah Tenom serta Beaufort setakat jam 4 petang ini.
Jurucakap Angkatan Pertahanan Awam (APM) Sabah berkata bilangan terbabit bertambah bertambah dari 1,447 mangsa pada pukul 9 pagi hari ini.
Jelasnya, Tenom kekal daerah tertinggi mencatatkan penduduk terjejas banjir iaitu seramai 2,128 orang yang kini ditempatkan di 19 di pusat pemindahan sementara (PPS) manakala seramai 471 mangsa direkodkan untuk daerah Beaufort melibatkan dua PPS.
“Antara PPS yang dibuka untuk daerah Tenom termasuklah Rumah Kebudayaan Kaubatang Lama menempatkan 61 mangsa, Rumah Kebudayaan Mamaitom (12 mangsa), Rumah Kebudayaan Marias (71 mangsa), Dewan Gereja (RC) Kampung Bangkulin (55 mangsa).
“Dewan Sri Ontoros menempatkan paling ramai mangsa di Tenom seramai 476 mangsa dan diikuti Dewan Labut Satu (296 mangsa), Rumah Kebudayaan Angalor (226 mangsa), Rumah Kebudayaan Maligus (201 mangsa), Masjid Paal Seberang (185 mangsa), Dewan Mini Jinuin Jimin (160 mangsa), Rumah Kebudayaan Kalasan (143 mangsa), Rumah Kebudayaan Lalandang (125 mangsa), Rumah Kebudayaan Sindungon (118 mangsa), Dewan Kebudayaan Sindungon (108 mangsa), Dewan Labut Dua (96 mangsa), Dewan Kebudayaan Pamaluyan (88 mangsa), Dewan Kebudayaan Gumuilu (74 mangsa) dan Batu Angalor (36 mangsa),” katanya.
Tambahnya lagi, kesemua penduduk yang terjejas adalah daripada 33 kampung di seluruh daerah Tenom.

Jurucakap APM berkata, PPS Dewan Dewan Datuk Seri Panglima Mohd Dun Banir, Beaufort menempatkan 294 mangsa manakala 177 mangsa ditempatkan di PPS Dewan Selagon. – K! ONLINE


Pegawai bank sahkan transaksi wang RM9.5 juta ke akaun Shafee
Oleh NORLIZAH ABAS

21 Mei 2021, 5:30 pm
KUALA LUMPUR – Dua pegawai bank memberitahu Mahkamah Tinggi di sini hari ini, Datuk Seri Najib Tun Razak telah memasukkan sejumlah RM9.5 juta ke dalam akaun peribadi Tan Sri Muhammad Shafee Abdullah melibatkan dua transaksi berlainan masing-masing pada tahun 2013 dan 2014.
Pengurus Cawangan Ambank (M) Berhad R. Uma Devi, 41, yang merupakan saksi pendakwaan pertama memberitahu, transaksi pertama melibatkan pengeluaran wang RM4.3 juta daripada akaun semasa milik bekas Perdana Menteri pada 11 September 2013 melalui cek yang mana baki sebelum pengeluaran adalah sebanyak RM73.4 juta.
Menurutnya, cek bertarikh 5 September 2013 itu ditandatangani oleh Najib selaku pemilik akaun.
Ketika membacakan pertanyaan saksi, Uma Devi berkata, transaksi kedua melibatkan cek sebanyak RM5.2 juta ditunaikan ke dalam akaun semasa Muhammad Shafee pada 17 Februari 2014.
Uma Devi berkata, beliau telah diminta oleh pegawai penyiasat Suruhanjaya Pencegahan Rasuah Malaysia (SPRM), Mohamad Farid Jabar untuk mengemukakan maklumat akaun semasa milik Najib.
Menurut pegawai bank itu, beliau tidak mengetahui tujuan kedua-dua cek itu dikeluarkan kepada Muhammad Shafee.

Sementara itu, Pengurus Cawangan CIMB Bank Bukit Tunku, Rosnita Ahmad, 41, berkata, beliau turut diminta oleh Mohamad Farid untuk mengemukakan maklumat akaun semasa tertuduh.
Menurut saksi pendakwaan kedua, semasa pembukaan akaun itu, Muhammad Shafee merupakan seorang peguam di firma guaman Tetuan Shafee & Co. dan akaun itu merupakan akaun peribadi.
Mahkamah sedang mendengar perbicaraan terhadap Muhammad Shafee yang menghadapi dua pertuduhan pengubahan wang haram RM9.5 juta yang didakwa diterimanya daripada Najib dan dua pertuduhan membuat kenyataan palsu kepada Lembaga Hasil Dalam Negeri (LHDN).
Perbicaraan di hadapan Hakim Datuk Muhammad Jamil Hussin bersambung 28 Mei ini. – K! ONLINE


34 tahun berkhidmat, Zainuddin bersara wajib Isnin ini
21 Mei 2021, 5:18 pm
PETALING JAYA – Selepas 34 tahun berkhidmat dalam pasukan Polis Diraja Malaysia (PDRM), Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob, dijadualkan akan bersara secara rasmi, pada Isnin ini.
Beliau merupakan individu yang bertanggungjawab menubuhkan sebuah pusat one stop center (OSC) yang dikenali sebagai CCID Response Centre, sebagai mekanisma untuk memerangi jenayah Macau Scam.
Anak jati Kuala Langat, Selangor yang kini berusia 60 tahun itu memulakan kariernya pada 5 April 1987 sebagai Kadet Asisten Superintendan Polis (ASP) di Ibu Pejabat Polis Daerah (IPD) Kajang sebagai ASP Pentadbiran.
Bermula 9 Februari 1989, beliau melaporkan diri sebagai ASP Perdagangan di Jabatan Siasatan Jenayah (JSJ) Bukit Aman. Atas kecemerlangan yang ditunjukkan, pada 17 Februari 1994, beliau dinaikkan pangkat kepada Deputi Superintendan Polis (DSP) dan menyandang jawatan sebagai DSP Perdagangan, JSJ Bukit Aman.
Zainuddin kemudiannya melanjutkan pelajaran di peringkat Sarjana di Universiti Kebangsaan Malaysia (UKM) sebelum dilantik menjadi Ketua Polis Daerah Machang, Kelantan.
Perjalanan karier Zainuddin diteruskan apabila ditugaskan sebagai Pegawai Turus Operasi (Bahagian Siasatan Jenayah Perdagangan) JSJ Kuala Lumpur dan dinaikkan pangkat Superintendan serta diberi kepercayaan untuk menyandang jawatan Timbalan Ketua JSJ Kuala Lumpur.

Beliau kemudian dilantik Timbalan Ketua Polis Daerah Hilir Perak sebelum dinaikkan pangkat sebagai Asisten Komisioner Polis (ACP) dan menerajui daerah Manjung sebelum ditukarkan ke Johor Bahru Selatan.
Zainuddin kemudian dinaikkan pangkat sebagai Senior Asisten Komisioner (SAC) dan menjawat jawatan Ketua Penolong Pengarah JPJKK (Operasi Darat).
Atas pengalaman beliau menerajui beberapa daerah dan cawangan dalam PDRM, pada 3 Mei 2017 beliau dinaikkan ke pangkat Deputi Komisioner Polis (DCP) dan menyandang jawatan Timbalan Ketua Polis Perak.
Pada 23 Oktober 2017 beliau kembali ke Kuala Lumpur sebagai Timbalan ketua Polis Kuala Lumpur dan karier beliau sebagai pegawai kanan polis terus bersinar apabila ditugaskan untuk menerajui Ketua Polis Kedah pada 11 Mei 2019 dengan menyandang pangkat Komisioner Police (CP) yang kemudian dilantik menjadi Pengarah JSJK.
Berikutan persaraan beliau, jawatan Pengarah JSJK akan dipangku oleh Datuk Mohd. Kamarudin Md Din bermula Isnin ini. – K! ONLINE


Nur Sajat puji Neelofa
Oleh MOHAMMAD SHAHEMY AZMI

21 Mei 2021, 5:06 pm
PETALING JAYA – Kontroversi yang menimpa Neelofa turut mendapat simpati oleh usahawan kosmetik, Nur Sajat apabila tampil menyuarakan sokongan terhadap selebriti tersebut.
Menerusi satu hantaran yang dimuat naik Nur Sajat dalam InstaStory miliknya, dia menyifatkan Neelofa sebagai seorang wanita yang baik dan kuat walaupun berdepan dengan pelbagai kecaman oleh masyarakat.
“Neelofa, wanita yang kuat walaupun banyak orang yang kecam beliau. Biasanya orang yang bersinar ini pastinya ramai yang dengki,” tulisnya dalam Instagram.
Menurut Nur Sajat atau nama sebenarnya Muhammad Sajjad Kamaruzzaman lagi, dia tidak pernah melihat Neelofa mengata atau bercakap tentang keburukan orang lain.
“Saya tidak pernah tengok dia mengata orang malah dia hanya buat hal sendiri sahaja. Mengenali Neelofa, dia merupakan seorang wanita yang sangat baik,” katanya.
Dalam perkongsian tersebut, Nur Sajat turut mengenang saat dia mengikuti seorang rakannya yang juga merupakan seorang jurusolek artis ketika menata rias wajah bekas pemenang Dewi Remaja 2010 itu.

“Sis (Neelofa). Kami akan sentiasa memberi sokongan terhadap awak. Hidup Neelofa,” kata Nur Sajat.
Semalam, Kosmo! melaporkan bahawa Neelofa atau nama sebenarnya Noor Neelofa Mohd. Noor, 32, dan Haris mengaku tidak bersalah atas tiga pertuduhan gagal mematuhi prosedur operasi standard (SOP) Perintah Kawalan Pergerakan Bersyarat (PKPB).
Neelofa dikenakan jaminan sebanyak RM5,000 atas satu pertuduhan gagal membuat imbasan aplikasi MySejahtera untuk ‘check in’.
Muhammad Haris pula dikenakan jaminan sebanyak RM10,000 atas dua pertuduhan iaitu gagal membuat imbasan aplikasi MySejahtera untuk ‘check in’ atau menulis secara manual serta tidak memakai pelitup muka di tempat awam. Kes akan disebut semula pada 4 Jun depan.
Manakala Nur Sajat sehingga kini masih gagal dikesan walaupun waran tangkap ke atasnya telah dikeluarkan oleh Mahkamah Tinggi Syariah sejak 23 Februari lalu selepas diburu Jabatan Agama Islam Selangor (JAIS).
Pada 6 Januari lalu, Sajat mengaku tidak bersalah di hadapan Mohammad Khalid atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat. – K! ONLINE


Malaysia-China sepakat perkukuh kerjasama penghasilan vaksin Covid-19
Oleh NOR IDAYU BOSRO

21 Mei 2021, 6:01 pm
PUTRAJAYA – Kerjasama Malaysia dan China dalam aspek penghasilan vaksin Covid-19 secara ‘fill and finish’ di negara ini akan terus diperkukuh dalam usaha mengatasi wabak tersebut sekali gus memacu proses pemulihan negara.
Kesepakatan itu hasil perbincangan Perdana Menteri, Tan Sri Muhyiddin Yassin bersama Perdana Menteri Republik Rakyat China, Li Keqiang secara persidangan video pagi tadi.
Muhyiddin berkata, kerajaan China memberi respons yang amat positif supaya cadangan kerjasama itu dibincangkan dengan lebih terperinci di peringkat kementerian-kementerian yang berkaitan.
Beliau berkata, cadangan lain yang turut akan dibincangkan termasuklah kerjasama dalam bidang perdagangan elektronik, teknologi tinggi, ekonomi digital, pertanian dan agromakanan, pembangunan keselamatan makanan serta program pembasmian kemiskinan.
“Saya dan Li Keqiang sepakat mengenai kepentingan jalinan kerjasama yang lebih erat dan proaktif antara kedua-dua negara antaranya kolaborasi berterusan dalam bidang yang telah dipersetujui sebelum ini seperti pembekalan vaksin, keselamatan makanan serta rantaian bekalan yang terjamin,” katanya menerusi kenyataan yang dimuat naik di Facebook rasmi beliau hari ini.
Perdana Menteri berkata, perbincangan yang julung kali diadakan itu juga tertumpu kepada usaha memperkukuh kerjasama dua hala antara kedua-dua negara menerusi penerokaan bidang-bidang baharu.

“Kerjasama dua hala ini untuk kepentingan bersama selain memperkukuh kerjasama sedia ada dalam bidang ekonomi, perdagangan dan pelaburan.
“Kami berdua sepakat bahawa hubungan dua hala Malaysia-China terus berkembang positif dan erat meskipun berdepan cabaran getir kesan daripada penularan wabak Covid-19,” katanya.
Dalam aspek ekonomi dan perdagangan pula, Muhyiddin berkata, dia dan Li Keqiang bersetuju bahawa komuniti perniagaan serta para pelabur di Malaysia dan China perlu terus meningkatkan lagi jalinan hubungan ekonomi.
“Usaha itu dengan memanfaatkan peluang-peluang yang ditawarkan oleh kedua-dua negara yang terhasil daripada polisi mesra perniagaan serta persekitaran yang kondusif dan menguntungkan,” ujarnya.
Pada masa sama, Muhyiddin berkata, perbincangan itu turut menyentuh mengenai isu-isu antarabangsa melibatkan situasi di Palestin dan Myanmar.
“Kami berdua bersetuju bahawa situasi yang memberi kesan kepada rakyat kedua-dua buah negara tersebut dan rantau sekelilingnya memerlukan desakan segera daripada semua komuniti antarabangsa agar dihenti dan diselesaikan segera.
“Dalam hal ini, saya turut memaklumkan langkah-langkah yang telah diambil oleh Malaysia dan negara lain di platform antarabangsa,” katanya. -K! ONLINE


Kerajaan beri kelonggaran bayaran Kumpulan Wang PPS
Oleh MOHD. HUSNI MOHD. NOOR

21 Mei 2021, 5:13 pm
PUTRAJAYA – Kerajaan bersetuju agar Suruhanjaya Komunikasi dan Multimedia Malaysia (MCMC) memberi kelonggaran kepada syarikat penyedia khidmat telekomunikasi dan multimedia berhubung sumbangan kepada Kumpulan Wang Pemberian Perkhidmatan Sejagat (Kumpulan Wang PPS).
Menteri Komunikasi dan Multimedia, Datuk Saifuddin Abdullah berkata, kelonggaran itu membabitkan permohonan bagi menangguhkan atau membuat bayaran secara ansuran terhadap sumbangan yang wajib dibuat kepada Kumpulan PPS.
Beliau berkata, keputusan itu dibuat selepas menyedari pemegang lesen yang menyediakan perkhidmatan telekomunikasi turut terkesan akibat pandemik yang masih melanda negara.
“Sebanyak 34 syarikat telah memohon kelonggaran membayar sumbangan berkenaan akibat terkesan dengan pandemik Covid-19.
“Kelonggaran yang diberikan kepada syarikat-syarikat ini melibatkan jumlah sumbangan sebanyak RM910.4 juta bagi tempoh Januari tahun lalu hingga April lepas,” katanya menerusi kenyataan akhbar hari ini.
Katanya, Kumpulan Wang PPS yang dikendalikan MCMC bertujuan merapatkan jurang digital dalam kalangan masyarakat dengan menyediakan perkhidmatan telekomunikasi dan digital ke kawasan yang kurang mendapat capaian telekomunikasi.

Saifuddin berkata, Kumpulan Wang PPS mengumpul sumbangan wajib sebanyak enam peratus daripada syarikat perkhidmatan telekomunikasi yang mencatat keuntungan bersih melebihi RM2 juta
pada tahun kewangan yang dinilai,” katanya. – K! ONLINE


Polis Sabah panggil Yong Chee Kong beri keterangan
Oleh IVAN AMIRUL

21 Mei 2021, 5:55 pm
KOTA KINABALU – Polis Sabah sudah memanggil individu dikenali sebagai Yong Chee Kong bagi membantu siasatan ekoran dakwaan terbabit dalam penipuan sumbangan vaksin kepada kerajaan Pulau Pinang.
Pesuruhjaya Polis Sabah, Datuk Hazani Ghazali berkata, beliau mengesahkan individu yang dimaksudkan sudah dipanggil ke Ibu Pejabat Polis Kontinjen (IPK) Sabah untuk memberi keterangan.
“Bagaimanapun, polis menafikan individu yang dimaksudkan kini ditahan.
“Setakat ini lelaki berkenaan dipanggil untuk memberi kerjasama,” katanya ketika dihubungi hari ini.
Beliau berkata demikian ketika dihubungi untuk mengulas isu penipuan sumbangan vaksin oleh ahli perniagaan dari Sabah yang dikenali sebagai Yong Chee Kong.
Ahli perniagaan terbabit yang dipercayai mempunyai kaitan dengan sebuah syarikat di Hong Kong mencetuskan kontroversi selepas dikatakan menawarkan sumbangan vaksin kepada kerajaan Pulau Pinang.

Sementara itu, Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar menerusi sidang media baru-baru ini mendedahkan perkara berkenaan adalah tidak benar.
Menerusi kenyataan yang dikeluarkan, Khairy mendakwa tawaran sumbangan dua juta dos vaksin Sinovac kepada kerajaan Pulau Pinang adalah satu penipuan. – K! ONLINE


Covid-19: 145,173 panggilan dibuat golongan terkesan psikologi
Oleh LUQMAN RIDHWAN MOHAMED NOR

21 Mei 2021, 5:42 pm
PETALING JAYA – Sejumlah 145,173 panggilan oleh orang ramai yang terkesan secara psikologi dan emosi akibat pandemik Covid-19 diterima talian helpline agensi kerajaan seperti Talian Bantuan Sokongan Psikososial antara 25 Mac 2020 sehingga 20 Mei lalu.
Menteri Kesihatan, Datuk Seri Dr. Adham Baba berkata, daripada jumlah panggilan tersebut, 85.5 peratus daripadanya melibatkan isu-isu berkaitan kesihatan mental.
“Mereka memerlukan sokongan emosi dan kaunseling akibat stres akut, keresahan, kemurungan, penderaan dan tingkah laku bunuh diri.
“Antara punca-punca yang dikenal pasti adalah hilang pekerjaan, tiada sumber pendapatan, konflik keluarga, masalah hubungan interpersonal, stiga dan kurang akses kepada perkhidmatan bantuan,” katanya dalam satu kenyataan hari ini. – K! ONLINE


Kelantan kutip RM3.6 juta untuk bantu Palestin
Oleh ROSLIZA MOHAMED

21 Mei 2021, 5:04 pm
KOTA BHARU – Tabung Kemanusiaan Palestin yang digerakkan oleh kerajaan negeri Kelantan berjaya mengutip sumbangan sebanyak RM3,651,347.27 dalam tempoh seminggu.
Menteri Besar, Datuk Ahmad Yakob berkata, sebanyak RM1 juta dikutip menerusi Tabung Amanah Kebajikan Darul Naim (Tabung Serambi Mekah), RM2.1 juta lagi melalui Pas Kelantan dan RM545,000 menerusi badan bukan kerajaan (NGO).
“Sumbangan itu adalah kurniaan Sultan Kelantan, Sultan Muhammad V, derma oleh Exco kerajaan negeri, wakil rakyat, Speaker Dewan Undangan Negeri (DUN), Kelab Penyokong Kerajaan Negeri (BBC), anak syarikat kerajaan negeri dan orang awam termasuk anak Kelantan di perantauan.
“Jumlah kutipan itu akan diserahkan kepada Duta Khas Perdana Menteri ke Timur Tengah di Pejabat Perdana Menteri di Putrajaya sebagai bantuan segera untuk rakyat Palestin,” katanya pada sidang akhbar di Kompleks Kota Darulnaim di sini hari ini.
Hadir sama, Setiausaha Pas Kelantan, Datuk Che Abdullah Mat Nawi dan Pengerusi Program #Aids4Palestine Negeri, Wan Roslan Wan Hamat.
Dalam pada itu Ahmad berkata, inisiatif bagi membantu umat Islam di Gaza menerusi Tabung Kemanusiaan Palestin itu akan disambung dalam fasa kedua yang bermula hari ini sehingga 11 Jun depan.

Katanya, sumbangan itu diharap dapat dimanfaatkan untuk membina prasarana seperti hospital, bekalan air dan elektrik, sekolah serta membeli ubat-ubatan dan keperluan lain rakyat negara itu.
“Meskipun gencatan senjata telah diputuskan sejak pagi tadi, namun bantuan kita untuk meringankan beban rakyat Palestin di sana tetap diteruskan.” katanya. – K! ONLINE


Covid-19: Pejabat Pos Kuala Berang diarah tutup
Oleh NOOR HAYATI MAMAT

21 Mei 2021, 5:49 pm
HULU TERENGGANU – Pejabat Pos Kuala Berang di sini diarah tutup selama empat hari sehingga lusa berikutan penularan Covid-19.
Jurucakap Jabatan Pejabat Pos Kuala Berang, penutupan pejabat pos utama di daerah ini tersebut diarahkan Jabatan Kesihatan Terengganu mengikut Seksyen 18 (1)(d) Akta Pencegahan dan Kawalan Penyakit Berjangkit 1988.
“Sepanjang tempoh penutupan itu, premis tersebut akan menjalani kerja-kerja nyahkuman.
“Pelanggan boleh mendapatkan perkhidmatan di pejabat pos terdekat lain di Ajil di sini, Bukit Payung, Marang dan Chabang Tiga, Kuala Terengganu,” katanya dalam satu kenyataan di sini hari ini.
Sebelum itu, tular di aplikasi WhatsApp tentang dakwaan yang mengaitkan penutupan pejabat pos tersebut berikutan seorang kakitangannya yang bertugas sebagai posmen disahkan positif Covid-19.
Daerah Hulu Terengganu hari ini merekodkan dua kes baharu daripada 139 keseluruhan kes harian yang dilaporkan di Terengganu. – K! ONLINE


378 penduduk Paya Teh dan Kuala Teh dikuarantin
Oleh KOSMO!

21 Mei 2021, 4:09 pm
JERANTUT – Kira-kira 378 penduduk di Kampung Paya Teh dan dan Perumahan Banjir Kuala Teh telah dipakaikan gelang merah jambu dan diarahkan kuarantin susulan penularan wabak Covid-19 di dua kampung berkenaan.
Penularan wabak Covid-19 yang dipercayai bermula daripada seorang pemandu lori yang singgah di sebuah masjid di kampung itu menyebabkan pelaksanaan Perintah Kawalan Pergerakan Diperketat (PKPD) dilaksanakan mulai 17 Mei sehingga 30 Mei ini.
Sehingga kini difahamkan seramai 250 orang daripada Kampung Paya Teh dan 128 orang dari Perumahan Banjir Kuala Teh dikuarantin di kediaman masing-masing.
Ketua Kampung Perumahan Banjir Kuala Teh, Ghazali Ismail,63, seramai 128 orang penduduk di kampung itu telah menjalani ujian saringan Covid-19 dan memakai gelang merah jambu.
“Penduduk kampung akur dengan keputusan ini dan berada di rumah masing-masing seperti diarahkan menjalani kurantin wajib mulai 19 Mei sehingga 30 Mei ini.
“Saya berharap penduduk bersabar dengan ujian ini dan mematuhi prosedur operasi standard (SOP) ditetapkan dan mereka yang disahkan positif Covid-19 didoakan kembali sihat,”katanya di sini hari ini.

Sementara itu, seorang penduduk yang dikenali sebagai Azan berkata, pada awalnya mereka berasa cemas apabila berlaku penularan wabak Covid-19 di kampung itu sehingga dilaksanakan PKPD.
Bagaimanapun katanya, tindakan segera yang dilakukan kerajaan dengan melakukan saringan dan kuarantin melegakan penduduk yang bimbang penularan wabak itu bertambah buruk. – K! ONLINE


Pemuda 21 tahun ditahan bersama pistol, dadah RM3.5 juta
Oleh MOHD SYALMIZI HAMID

21 Mei 2021, 3:57 pm
SEBERANG PERAI – Satu kegiatan pengedaran dadah di negeri ini lumpuh selepas polis menahan seorang lelaki berusia 21 tahun di Jalan Bertam Perdana, Kepala Batas di sini Rabu lalu.
Penahanan suspek kira-kira pukul 6 petang itu turut menjurus kepada serbuan kedua di sebuah rumah kedai di Taman Bukit Minyak, Bukit Mertajam di sini sehingga polis menemui sejumlah dadah dan sepucuk pistol.
Ketua Polis negeri, Datuk Sahabudin Abdul Manan berkata, pihaknya merampas dadah jenis syabu seberat 97.1 kilogram dan 100 gram dadah jenis heroin yang keseluruhannya bernilai RM3.5 juta.
“Sepucuk pistol jenama Beretta USA Corp Made in USA bersama dua kelopak mengandungi 15 butir peluru hidup jenama Luger 9mm turut ditemui semasa operasi.
“Kita juga merampas pelbagai cecair kimia serta peralatan dan mesin membungkus dadah yang ditemui di dalam premis itu,” katanya dalam satu kenyataan hari ini.
Sahabudin berkata, siasatan lanjut pihaknya mendapati lelaki yang tidak mempunyai sebarang rekod lampau itu negatif ujian saringan air kencing.

“Suspek turut ditangkap bagi siasatan berhubung kes melarikan orang di kawasan Butterworth pada 1 Mei lalu.
“Siasatan mendapati sindiket berkenaan bergiat aktif sejak Januari lalu dan dadah itu adalah bagi pasaran tempatan,” katanya lagi.
Beliau berkata, kes disiasat mengikut Seksyen 8 Akta Senjatapi (Penalti Lebih Berat) 1971, Seksyen 8(a) Akta Senjata 1960, Seksyen 39B Akta Dadah Berbahaya 1952 dan Seksyen 363 Kanun Keseksaan. – K! ONLINE


MKN nafi ada perutusan khas PM hari ini
Oleh NUR HUDA MUSA

21 Mei 2021, 4:21 pm
PETALING JAYA – Majlis Keselamatan Negara (MKN) menafikan mesej tular yang mendakwa terdapat siaran langsung Perutusan Khas oleh Perdana Menteri, Tan Sri Muhyiddin Yassin berhubung situasi Covid-19 dan Perintah Kawalan Pergerakan (PKP), hari ini.
MKN menerusi Telegramnya meminta orang ramai supaya menghentikan penyebaran berita palsu berkenaan.
“Hentikan penyebaran berita tidak benar. Tidak pasti, jangan kongsi,” katanya di sini. – K! ONLINE


Kes Covid-19 naik bukan sebab artis pergi beli karpet
Oleh MOHAMMAD SHAHEMY AZMI

21 Mei 2021, 4:29 pm
PETALING JAYA – Enggan menyalahkan pihak tertentu ekoran peningkatan mendadak kes positif Covid-19, penyanyi Mimi Fly yakin penularan tersebut timbul disebabkan sikap masyarakat yang enggan mematuhi prosedur operasi standard (SOP).
Tegas Mimi atau nama sebenarnya Shamimi Amalina Norhisham, 35, dia tidak melihat peningkatan jumlah kes Covid-19 di Malaysia berpunca daripada kesilapan kerajaan atau petugas barisan hadapan.
“Kes Covid-19 negara kita semakin menggila. Benda ini bukan sebab kerajaan tak buat kerja atau petugas barisan hadapan buat kerja tak betul. Bukan sebab selebriti Malaysia rentas negeri untuk beli karpet. Tidak!
“Berhenti asyik menunding jari pada kesalahan orang lain. Kita semua bertanggungjawab,” tulisnya dalam Instagram.
Ujar bekas anggota kumpulan One Nation Emcees itu lagi, dia percaya bahawa peningkatan kes Covid-19 terjadi disebabkan sikap masyarakat sendiri yang tidak mematuhi SOP dan arahan yang dikeluarkan kerajaan.
“Ada lagi yang masih ke pusat membeli-belah, masih berkumpul beramai-ramai, ziarah-menziarahi. Lepas itu tidak amalkan penjarakan sosial, memakai pelitup hidung dan mulut dengan betul, tidak sanitasi tangan dan basuh tangan sekerap mungkin,” katanya.

Lantaran itu, Mimi menggesa masyarakat supaya bersikap jujur dan mengakui kesalahan diri sendiri kerana gagal mematuhi SOP yang ditetapkan.
Bagi mengekang penularan Covid-19 daripada menjadi lebih serius, Mimi menyeru orang ramai supaya lebih berdisiplin dan mengamalkan gaya hidup norma baharu untuk memutuskan rantaian virus pembunuh tersebut.
“Mari semua kita praktikkan SOP dengan ketat dan sama-sama membantu kerajaan dan petugas barisan hadapan untuk memutuskan rantaian Covid-19.
Sekadar info, kes harian positif Covid-19 semalam mencatatkan angka tertinggi iaitu sebanyak 6,806 kes membabitkan 59 kematian. – K! ONLINE


APMM tahan bot nelayan Vietnam di perairan Kemaman
Oleh NIK NUR IZZATUL HAZWANI NIK ADNAN

21 Mei 2021, 5:01 pm
KEMAMAN – Taktik sebuah bot nelayan Vietnam yang cuba mengelirukan pihak berkuasa dengan menggunakan nombor pendaftaran tempatan palsu gagal memperdaya Maritim Malaysia (APMM) pada kelmarin.
Pengarah Zon Maritim Kemaman, Komander Maritim Rashidilhadi Abd Rashid berkata, bot tersebut ditahan bersama 29 nelayan Vietnam ketika sedang leka menangkap ikan pada kedudukan 36 batu nautika dari perairan Kuala Kemaman dekat sini pada pukul 7.30 malam.
“Bot tersebut disyaki bot klon walaupun menggunakan nombor pendaftaran tempatan kerana ciri dan struktur fizikalnya menyerupai bot nelayan Vietnam.
“Kesemua nelayan Vietnam yang berusia dalam lingkungan 22 dan 54 tahun turut ditahan,” katanya kepada Kosmo! di sini hari ini.
Rashidilhadi berkata, pemeriksaan lanjut mendapati 29 suspek berkenaan tidak memiliki dokumen pengenalan diri dan permit kerja yang sah.
“Lesen bot tempatan yang dikemukakan tekong juga meragukan. Selain itu, peralatan menangkap ikan, bekalan diesel kira-kira 1,500 liter dan hasil laut dianggarkan seberat enam tan yang keseluruhannya bernilai RM1.6 juta dirampas.

“Bot dan barangan rampasan lain telah ditunda ke Jeti Zon Maritim Kemaman dekat sini untuk tindakan lanjut,” katanya. – K! ONLINE


Empat lelaki ditahan pesta dadah dengan janda
Oleh MOHD SYALMIZI HAMID

21 Mei 2021, 4:49 pm
SEBERANG PERAI – Seorang janda dan empat lelaki yang sedang leka berpesta dadah di dalam sebuah bilik hotel di Jalan Bagan Jermal, Butterworth di sini tergamam apabila diserbu polis pagi semalam.
Wanita berusia 27 tahun itu ditahan bersama lelaki berusia di antara 21 hingga 28 tahun berkenaan dalam operasi kira-kira pukul 7 pagi.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, kesemua suspek yang berasal dari Teluk Air Tawar, Penaga dan Kepala Batas di sini telah mendaftar masuk di hotel itu sejak kelmarin.
“Pemeriksaan di dalam bilik hotel itu menemui tiga paket plastik lutsinar dipercayai dadah, manakala mereka didapati tiada pertalian darah.
“Siasatan awal mendapati keempat-empat lelaki itu positif syabu, manakala wanita yang bekerja kilang berkenaan negatif,” katanya ketika dihubungi hari ini.
Noorzainy berkata, kesemua suspek juga masing-masing dikompaun RM1,500 selepas didapati melanggar prosedur operasi standard (SOP) Perintah Kawalan Pergerakan (PKP).

Beliau berkata, kesemua suspek dibawa balik ke Ibu Pejabat Polis Daerah SPU bagi siasatan lanjut dan kes disiasat mengikut Seksyen 12(2) Akta Dadah Berbahaya 1952. – K! ONLINE


Penghuni rumah usang, daif dibantu
Oleh ZAKKINA WATI AHMAD TARMIZI

21 Mei 2021, 4:18 pm
SEREMBAN: Kerajaan negeri akan membantu sekumpulan penghuni yang mendiami sebuah rumah usang dan daif di Jalan Quek Kai Dong (Jalan Limbok) dekat sini hari ini.
Pengerusi Jawatankuasa Bertindak Hal Ehwal Wanita, Keluarga dan Kebajikan Negeri Sembilan, Nicole Tan Lee Koon berkata, bantuan tersebut termasuklah membantu mereka yang sebahagiannya terdiri daripada warga emas yang masih mahu bekerja untuk mendapatkan pekerjaan sesuai.
Selain itu, kata beliau, bagi warga emas yang sudah uzur, mereka akan ditempatkan di rumah warga emas yang lebih selesa.
“Saya mendapati seramai enam orang warga tempatan termasuk seorang yang memegang permastautin tetap. Kerajaan negeri melalui Jabatan Kebajikan Masyarakat (JKM) turun padang bagi melihat sendiri keadaan rumah ini.
“Bagaimanapun, saya melihat keadaan mereka baik dan kami akan membantu mereka yang masih mahu bekerja mendapatkan pekerjaan, manakala, bagi mereka yang sudah uzur kami berhasrat untuk menempatkan mereka di rumah warga emas,” katanya kepada Kosmo! di sini hari ini.
Kosmo! pada 19 Mei lalu melaporkan terdapat tujuh orang penghuni sebuah rumah usang dan daif di sini yang hidup dalam keadaan serba kekurangan.

Kesemuanya terdiri daripada mereka yang tidak berkemampuan dan menyewa di dalam rumah tersebut bercampur lelaki dan perempuan serta terdiri berbilang bangsa.
Lebih menyedihkan, empat orang daripada tujuh penghuni rumah tersebut merupakan warga emas dan ada daripadanya tidak mampu bekerja dan mengharapkan ihsan pertubuhan bukan kerajaan (NGO) bagi mendapatkan makanan. – K! ONLINE


Polis Marin kawal laluan tikus perairan PKPD Kepulauan Tumpat
Oleh YATIMIN ABDULLAH

21 Mei 2021, 4:13 pm
TUMPAT – Pasukan Polis Marin (PPM) Wilayah Tiga Pengkalan Kubor menjalankan rondaan di semua laluan air bagi mengelakkan penduduk Kepulauan Tumpat di sini yang dikenakan Perintah Kawalan Pergerakan Diperketat (PKPD) bermula tengah malam ini.
Pengawai Pemerintah PPM Wilayah Tiga Pengkalan Kubor, Asisten Superitendan Mohd. Rudzuan Ahmad berkata, rondaan akan dilakukan lebih kerap ekoran bimbang ada penduduk meloloskan diri keluar dari kawasan itu.
Katanya, ini kerana, PPM mendapati kawasan itu banyak laluan tikus melalui jalan air yang memudahkan pergerakan penduduk.
“Saya berharap jika ada melihat sebarang pegerakan mencurigakan dalam kalangan penduduk, mereka boleh terus melaporkan kepada pihak berkuasa.
“PPM tidak akan berkompromi dengan pihak atau individu yang dikesan melanggar prosedur operasi standard (SOP). Justeru, saya berharap penduduk setempat untuk tidak mencuba nasib melarikan diri ke kawasan daratan,” katanya ketika ditemui pemberita di sini.
Terdahulu, anggota PPM Wilayah Tiga melakukan rondaan di kawasan perairan Kepulauan Tumpat bagi memastikan penduduk patuh kepada SOP.

Kepulauan Tumpat, Mukim Sungai Pinang di sini melibatkan empat lokaliti iaitu Teluk Renjuna, Pantai Nik Haji Nik Mat, Pulau Beluru dan Pantai Suri.
Tinjauan Kosmo! mendapati, anggota polis dan Jabatan Sukarelawan Rakyat (Rela) mula ditempatkan di lokaliti terbabit untuk membuat kawalan PKPD yang bermula tengah malam ini hingga 4 Jun depan. – K! ONLINE


Polis buka kertas siasatan bilal bertengkar dengan Rela
Oleh ABDUL RASHID ABDUL RAHMAN

21 Mei 2021, 4:05 pm
TEMERLOH – Polis membuka kertas siasatan berhubung penularan video pertengkaran melibatkan seorang anggota Jabatan Sukarelawan Malaysia (Rela) dan seorang bilal di Masjid Kampung Raja di di sini.
Ketua Polis Daerah, Asisten Komisioner Mohd. Yusri Othman berkata, siasatan dilakukan di bawah Seksyen 186 Kanun Keseksaan kerana menghalang penjawat awam melakukan tugas dan melanggar Prosedur Operasi Standard (SOP) Perintah Kawalan Pergerakan (PKP).
“Siasatan kes yang teliti akan dijalankan dengan keterangan saksi-saksi terlibat dirakam dan sejurus siasatan lengkap kertas siasatan akan dirujuk kepada Timbalan Pendakwa Raya untuk arahan selanjutnya.
“Sebelum kejadian berlaku (pertengkaran) terdapat beberapa aduan diterima di atas ketidakpatuhan SOP oleh jemaah masjid berkenaan,”katanya di sini, hari ini.
Menurut Mohd. Yusri, pihak polis menerima laporan berkaitan pertengkaran melibatkan seorang anggota Rela yang sedang menjalankan tugas dengan seorang bilal di Masjid Kampung Raja di sini kira-kira pukul 2.25 petang semalam.
Katannya, hasil siasatan mendapati video berdurasi dua minit 55 saat itu dimuatnaik melalui aplikasi WhatsApp dan seterusnya tular di dalam media sosial.

“Di dalam video tersebut didapati berlaku pertengkaran melibatkan bilal masjid berkenaan yang dikatakan tidak berpuas hati dengan tindakan anggota Rela berkenaan yang hadir untuk menjalankan tugas pemantauan pematuhan SOP,” ujarnya. – K! ONLINE


Penagih larikan kereta, kanak-kanak perempuan, direman empat hari
Oleh SHAMSUL KAMAL AMARUDIN

21 Mei 2021, 4:55 pm
LUMUT – Penagih dadah yang melarikan kereta Perodua Bezza dan kanak-kanak perempuan ketika ibunya keluar membeli barangan di Seri Manjung, dekat sini, semalam, direman selama empat hari.
Ketua Polis Daerah Manjung, Asisten Komisioner Nor Omar Sappi berkata, suspek yang berusia 24 tahun direman bermula hari ini sehingga Isnin depan.
“Suspek direman untuk disiasat mengikut Seksyen 363 Kanun Keseksaan iaitu melakukan penculikan orang dari penjagaan yang sah.
“Dia juga disiasat di bawah Seksyen 15(1)(a) Akta Dadah Berbahaya 1952, selepas ujian air kencing mendapati positif dadah jenis methamphetamine,” katanya ketika dihubungi, hari ini.
Semalam, Kosmo! melaporkan seorang wanita berdepan detik mencemaskan apabila kereta miliknya bersama seorang anak perempuan, yang ditinggalkan di depan premis perniagaan di Seri Manjung dilarikan seorang penagih dadah.
Dalam kejadian kira-kira pukul 11.30 pagi itu, wanita tersebut meninggalkan anak perempuannya berumur 12 tahun di dalam kereta dalam keadaan enjin dan penghawa dingin dihidupkan serta tidak berkunci, untuk membeli barang di kedai haiwan di kawasan Seri Manjung.

Suspek bagaimanapun berjaya diberkas oleh orang ramai yang nelihat kejadian itu manakala kanak-kanak itu selamat dan tidak mengalami kecederaan. – K! ONLINE


Sikap penduduk Besut gemar keluar rumah ditegur
Oleh MOHD AZLI ADLAN

22 Mei 2021, 9:10 pm
BESUT – Polis Terengganu menegur sikap segelintir penduduk daerah ini yang masih memandang ringan pematuhan prosedur operasi standard (SOP) sepanjang pelaksanaan Perintah Kawalan Pergerakan Diperketat (PKPD) bermula hari ini.
Ketua Polis Terengganu, Datuk Roslee Chik berkata, sebahagian daripada 100,000 masyarakat daerah itu didapati masih tidak mengikut nasihat untuk mengurangkan pergerakan sebaliknya masih gemar keluar rumah walaupun untuk urusan tidak penting.
“Berdasarkan maklumat saya dapat di SJR (sekatan jalan raya), ada (individu sama) yang pagi beli telur, tengah hari beli bawang dan petang beli ayam.
“Sepatutnya sepanjang dua minggu tempoh ini, kita kena rancang pembelian barang keperluan, janganlah (beli) secara runcit-runcit,” katanya selepas mengiringi Menteri Besar Terengganu, Datuk Seri Dr. Ahmad Samsuri Mokhtar memantau perjalanan SJR Seberang Jerteh di sini hari ini.
Roslee berkata, sikap tersebut sedikit sebanyak menyukarkan usaha pihak berkuasa untuk memutuskan rantaian penularan Covid yang semakin mengganas di daerah berkenaan.
Sehubungan itu, beliau merayu penduduk di 15 mukim di Besut agar dapat bersabar dan mematuhi sepenuhnya SOP norma baharu sepanjang pelaksanaan PKPD di daerah tersebut sehingga 4 Jun depan.

“Peningkatan kes (Covid-19) di Besut tidak reda lagi, 51 kes baharu (direkodkan) hari ini (semalam). Setakat ini sudah 14 orang meninggal dunia.
“Tanggungjawab untuk memutuskan rantaian (Covid-19) ini bukan hanya pada barisan hadapan tetapi setiap individu, kita jaga kita,” katanya. – K! ONLINE


Nepal umum pilihan raya ketika pandemik Covid-19
Oleh KOSMO!

22 Mei 2021, 8:55 pm
KATHMANDU – Parlimen Nepal dibubarkan untuk kali kedua dalam tempoh lima bulan semalam dan pilihan raya baharu akan diadakan November ini ketika negara Banjaran Himalaya itu berdepan krisis politik dan pandemik koronavirus.
Presiden Bidhya Devi Bhandari mengeluarkan arahan itu selepas mengisytiharkan bahawa kedua-dua Perdana Menteri KP Sharma Oli dan pemimpin pembangkang, Sher Bahadur tidak mempunyai majoriti di Parlimen untuk membentuk kerajaan baharu.
Pertelagahan antara perdana menteri daripada parti komunis dan bekas sekutunya itu mencapai kemuncak  ketika Nepal diserang gelombang penularan koronavirus di samping kekurangan oksigen serta vaksin.
Pihak berkuasa melaporkan kira-kira 200 kematian sehari, tetapi pakar-pakar berkata bahawa angka korban sebenar adalah jauh lebih tinggi. Pertubuhan Bangsa-Bangsa Bersatu membuat rayuan kecemasan menyatakan bahawa Nepal berisiko lumpuh.
Bidhya membubarkan Parlimen awal semalam selepas rundingan menemui jalan buntu.
“Presiden telah membubarkan Dewan Perwakilan (Parlimen) dan menetapkan fasa pertama pilihan raya umum pada 12 November ini dan fasa kedua 19 November,” kata pejabatnya dalam satu kenyataan.

Sharma dilantik semula sebagai Perdana Menteri pada minggu lalu manakala tiada pemimpin lain boleh mendapatkan majoriti selepas beliau kalah dalam sesi undi tidak percaya.
Sharma, 69, mempunyai masa sebulan untuk mendapatkan sokongan ahli Parlimen tetapi Presiden meminta parti lain cuba membentuk kerajaan namun, gagal. – AFP


Junta ugut bubar parti Suu Kyi
Oleh KOSMO!

22 Mei 2021, 9:02 pm
YANGON, Myanmar – Junta tentera Myanmar mengugut untuk membubarkan parti politik pimpinan pemimpin awam yang digulingkan, Aung San Suu Kyi berhubung dakwaan penipuan kertas undi dalam pilihan raya 2020, kata seorang pegawai.
Pengerusi Kesatuan Suruhanjaya Pilihan Raya, Thein Soe berkata kelmarin bahawa siasatan berhubung keputusan pilihan raya umum pada November 2020 hampir selesai.
“Apa patut kami buat dengan parti Liga Demokrasi Nasional (NLD) yang bertindak secara haram. Patutkah kami bubarkan parti itu atau mendakwa mereka yang terlibat dalam aktiviti haram ini sebagai pembelot? Kami akan membuat analisis dan akan bertindak,” katanya dalam satu siaran video di Facebook.
Suruhanjaya pilihan raya itu mengadakan pertemuan dengan parti-parti politik tempatan kelmarin untuk membincangkan perubahan kepada sistem pilihan raya tetapi wakil NLD tidak hadir.
Ketua junta, Min Aung Hlaing memberi justifikasi penipuan dalam pilihan raya pada November lalu sebagai sebab tentera menumbangkan kerajaan pimpinan Suu Kyi pada 1 Februari lalu. NLD menang besar dalam pilihan raya tersebut.
Pada Sabtu lalu, media tempatan melaporkan bahawa Junta telah membatalkan usia persaraan wajib untuk jeneral tentera. Langkah itu membolehkan Min Aung Hlaing terus mentadbir negara apabila usia mencapai 65 tahun pada Julai ini.

Myanmar huru-hara manakala ekonominya lumpuh sejak kudeta tersebut. Lebih 800 orang terbunuh ketika tentera bertindak mematahkan kebangkitan rakyat.


Hati-hati ada buaya tembaga di Sungai Sawah Raja
Oleh NOR AINNA HAMZAH

22 Mei 2021, 9:07 pm
REMBAU – Seorang penduduk terkejut apabila terlihat seekor buaya tembaga sedang ‘bersantai’ di tebing Sungai Sawah Raja dekat sini petang tadi.
Penduduk berkenaan, Zainurin Zakaria, 54, berkata, dia sempat merakam gambar buaya tembaga sepanjang hampir dua meter berkenaan sebelum buaya tersebut masuk ke dalam sungai pada pukul 3 petang.
Menurutnya yang merupakan pesara guru, kira-kira tiga tahun lalu, dia ada ternampak kelibat buaya di sungai berkenaan namun hanyalah anak buaya dan masih kecil.
“Kali ini memang besar, saya rakam dan wawarkan pada penduduk terutamanya pada yang memasang jaring untuk lebih berhati-hati ketika berada di sungai kerana bimbang sekiranya buaya tembaga berkenaan masih ada di sungai tersebut.
“Mujur pada masa perintah kawalan pergerakan (PKP) ini tiada kaki pancing yang memancing di sini dan terdedah kepada bahaya kehadiran buaya tembaga ini,” katanya ketika ditemui di Kampung Sawah Raja di sini hari ini.
Zainurin berkata, selain itu, sungai berkenaan juga menjadi laluan binatang ternakan penduduk termasuk kuda peliharaannya yang minum air di sungai berkenaan.

Sementara itu, Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Wan Mat Wan Harun berkata, pihaknya akan menyiasat dakwaan berkenaan dan mengambil tindakan bersesuaian bagi keselamatan penduduk kampung.
Menurutnya, pihaknya semalam telah memasang perangkap buaya di Kampung Paya Lebar, Sungai Pilin susulan terdapat aduan mengenai kelibat buaya di kawasan berkenaan.
“Di Kampung Paya Lebar aduan yang kita terima ialah buaya sepanjang dua meter. Bagi aduan terbaru ini kita akan siasat untuk tindakan selanjutnya,” katanya.
Menurutnya, lokasi sungai berkenaan merupakan antara habitat buaya dan terletak berdekatan Sungai Timun, Lubuk China. – K! ONLINE


Banyak kes bunuh diri semasa PKP – Ismail Sabri
Oleh AHMAD SHAHERMAN SHAMSURI

22 Mei 2021, 8:27 pm
PETALING JAYA – Pelaksanaan Perintah Kawalan Pergerakan (PKP) bukan sahaja memberi kesan kepada ekonomi, malah turut menjejaskan kesihatan mental kepada rakyat.
Menteri Kanan Keselamatan, Datuk Seri Ismail Sabri Yaakob berkata, semasa tempoh PKP terdapat banyak kes bunuh diri dilaporkan, namun perkara itu tidak dihebohkan.
“Di sini saya nak maklumkan sewaktu PKP 1.0 terdapat banyak kes membabitkan masalah mental, kes bunuh diri juga banyak berlaku, cuma kita tidak hebohkan perkara ini.
“Jadi inilah yang kita nak jaga rakyat supaya jangan terlalu menderita dan akhirnya walaupun kita nak selamatkan nyawa tetapi rakyat menderita,” katanya.
Beliau berkata demikian pada sidang akhbar bersama Ketua Pengarah Kesihatan, Tan Sri Noor Hisham Abdullah di Pejabat Perdana Menteri, Putrajaya hari ini. – K! ONLINE


Dua petugas kesihatan cedera, ambulans bertembung kereta
22 Mei 2021, 10:52 pm
PETALING JAYA – Dua petugas kesihatan antara empat individu yang cedera selepas ambulans yang dinaiki terlibat dalam kemalangan dengan sebuah kereta di kilometer (km) 55, Jalan Kuala Lumpur-Ipoh, Hulu Selangor dekat sini hari ini.
Kemalangan berlaku ketika ambulans berkenaan dalam perjalanan dari Hospital Selayang ke Hospital Kuala Kubu Bharu (KKB).
Ketua Polis Daerah Hulu Selangor, Superintendan Arsad Kamaruddin berkata, polis menerima laporan berhubung kejadian itu kira-kira pukul 3.45 petang.
“Siasatan awal mendapati ambulans berkenaan dipandu seorang lelaki berusia 42 tahun bersama dua penumpang yang bertugas sebagai pembantu perubatan kesihatan di Hospital KKB.
“Sebaik tiba di lokasi kejadian, ambulans tersebut telah bertembung dengan kereta Proton Iswara yang memasuki laluan bertentangan menyebabkan ambulans itu terbalik,” ujarnya dalam satu kenyataan hari ini.
Jelasnya, pemandu ambulans serta dua penumpangnya cedera ringan manakala pemandu kereta Proton Iswara yang berusia 44 tahun cedera di kepala serta tangan.

Katanya, kesemua mangsa dibawa ke Hospital KKB untuk rawatan lanjut dan kes disiasat mengikut Seksyen 43 (1) Akta Pengangkutan Jalan 1987 kerana memandu dengan tidak cermat dan tidak bertimbang rasa.
Orang ramai yang mempunyai maklumat berkenaan kejadian itu diminta tampil di balai polis berhampiran untuk membantu siasatan. – K! ONLINE


Masjid Felda Linggiu ditutup hingga 28 Mei
Oleh MASTURAH SURADI

22 Mei 2021, 9:34 pm
KOTA TINGGI – Masjid Felda Linggiu di sini ditutup petang hari ini sehingga 28 Mei depan selama tujuh hari susulan terdapat kes positif Covid-19 yang dikesan.
Ketua Kampung Felda Linggiu, Mahadir Mohd. Tahar berkata, arahan penutup masjid itu dikeluarkan Kementerian Kesihatan (KKM) berkuat kuasa pukul 5 petang tadi.
“Semua kes ini dipercayai berpunca dari anak peneroka Felda Linggiu yang bekerja di sebuah kilang di Bandar Tenggara. Kita dimaklumkan mereka telah membuat ujian calitan swasta. Ketika keputusan belum keluar tiada gelang yang dipakai.
“Mereka kemudian datang ke masjid untuk menunaikan solat sunat Aidilfitri dan juga solat Jumaat. Bagaimanapun apabila hasil keputusan ujian calitan keluar pada Sabtu mendapati dua orang positif,” katanya ketika ditemui di sini.
Katanya, susulan itu seorang bilal mengalami demam berterusan, muntah-muntah selain berterusan membuang air besar dan sesak nafas, sebelum akhirnya disahkan positif di Hospital Kota Tinggi (HKT).
Jelasnya, bilal tersebut kini masih dirawat di HKT dengan bantuan pernafasan manakala terdapat tujuh yang lain disahkan positif dikuarantin di pusat kuarantin  selain dikuarantin di rumah masing-masing.

“Esok, kira-kira 14 orang terdiri dari semua imam, bilal, noja dan ahli jawatankuasa Masjid Felda Linggiu akan menjalani ujian calitan di Dewan Taman Kota Jaya,” katanya. – K! ONLINE


11 penduduk Kampung Parit Dato Onn positif
Oleh MUHAMMAD ZIKRI

22 Mei 2021, 10:19 pm
PONTIAN – Seramai 358 penduduk Kampung Parit Dato Onn, Ayer Baloi di sini menjalani ujian calitan selepas terdapat jangkitan Covid-19 melanda kampung berkenaan sejak 12 Mei lalu.
Daripada jumlah itu seramai 11 penduduk disahkan positif setelah menjalani ujian di Dewan Orang Ramai, Kampung Parit Dato Onn di sini.
Ketua Kampung Kawasan (8) Mukim Api-Api, Zakaria Sanusi berkata, pada hari ini sahaja seramai 298 orang telah menjalani calitan bermula dari pukol 8 pagi hingga 11 pagi.
Katanya, hanya terdapat sekitar 18 orang yang belum menjalani calitan dan pihaknya akan menunggu arahan daripada Pejabat Kesihatan Daerah (PKD) Pontian bagi baki yang belum dijalankan proses tersebut.
“Kami berterima kasih kepada PKD Pontian kerana telah melakukan swab test bagi memastikan tiada lagi berlaku jangkitan Covid-19 kepada penduduk di Kampung Parit Dato Onn, selepas ini,” katanya ketika dihubungi di sini hari ini.
Tambah Zakaria, keseluruhan penduduk yang telah dikurantin setakat ini ialah seramai 378 orang termasuk anak-anak yang bekerja di luar tetapi balik ke kampung.

Sementara itu, Pegawai Kesihatan Kanan, PKD Pontian, Dr. Surina Asan berkata, peningkatan kes positif daripada lima individu kepada 11 orang telah menyebabkan pihaknya melakukan saringan Covid-19 dalam komuniti tersebut.
Mengulas lanjut katanya, kes positif Covid-19 pertama di kampung tersebut dikesan hasil saringan ke atas seorang penduduk yang mahu pulang ke Sabah.
Jelasnya, kes pertama itu didapati mempunyai kontak rapat dengan ahli keluarga.
“Surau ditutup disebabkan semua kes positif telah hadir menyertai aktiviti di surau sepanjang bulan Ramadan lalu,” katanya.-K! ONLINE


Lelaki tepis tangan ‘penyelamat’ sebelum terjun
22 Mei 2021, 8:24 pm
PETALING JAYA – Seorang lelaki bertindak menepis tangan dua individu lain yang cuba menyelamatkannya sebelum terjun dari tingkat 12 sebuah pangsapuri, di Jalan Loke Yew, Kuala Lumpur di sini hari ini.
Video detik-detik kejadian berdurasi 26 saat tular di laman sosial memaparkan dua individu lain cuba menyelamatkan mangsa dengan menarik tangannya, namun mangsa menepis pegangan tersebut lalu terjun.
Ketua Polis Daerah Dang Wangi, Asisten Komisioner Mohamad Zainal Abdullah berkata, pusat kawalan Ibu Pejabat Polis Daerah (IPD) Dang Wangi menerima panggilan berkenaan kejadian itu daripada seorang lelaki sekitar pukul 2.08 petang.
“Individu berkenaan memaklumkan ada seorang lelaki (mangsa) mahu terjun di pangsapuri itu dan mangsa kelihatan berlegar-legar di tingkat 12 sekitar pukul 1.50 petang menyebabkan salah seorang saksi telah menegurnya.
“Mangsa bagaimanapun hanya tersenyum dan tiba-tiba bersenam sebelum memanjat tembok,” ujarnya dalam kenyataan sebentar tadi.
Jelasnya, tindakan mangsa menyebabkan beberapa orang awam yang berada di lokasi cuba memujuknya.

“Bagaimanapun tindakan mereka gagal apabila beberapa minit kemudian mangsa telah terjatuh dan meninggal dunia.
“Pemeriksaan ke atas tubuh badan mangsa mendapati terdapat beberapa kesan kecederaan di kepala, bahu, tangan dan kaki,” ujarnya.
Tambahnya lagi, berdasarkan maklumat penduduk, mangsa yang berusia 37 tahun dan beralamat di Tanah Rata, Cameron Highland, Pahang dipercayai bukan penghuni pangsapuri berkenaan.
Katanya, polis masih menyiasat punca kejadian dan kes diklasifikasikan sebagai mati mengejut (SDR). – K! ONLINE


1.24 juta dos AstraZeneca ditawarkan dalam pusingan kedua
Oleh NOR IDAYU BOSRO

22 Mei 2021, 8:12 pm
PUTRAJAYA – Pelawaan untuk membuat tempahan slot janji temu suntikan vaksin AstraZeneca yang akan dibuka semula esok khusus kepada warga emas bakal menawarkan 1,240,000 dos.
Badan Bertindak Imunisasi Covid-19 dalam satu kenyataan berkata, pemberian suntikan bagi pusingan kedua inisiatif itu akan dimulakan pada 7 Jun sehingga 27 Julai depan.
Kenyataan itu berkata, pemberian untuk dos pertama untuk melibatkan lapan Pusat Pemberian Vaksin AstraZeneca (PPVAZ) di Pulau Pinang, Johor, Sarawak, Kuala Lumpur dan Selangor.
PPVAZ itu ialah Setia SPICE Convention Centre, Pulau Pinang; Persada Johor International Convention Center, Johor Bahru; Borneo Convention Center Kuching dan Institut Kemahiran Belia Negara Miri di Sarawak, World Trade Centre dan Universiti Malaya di Kuala Lumpur serta Universiti Kebangsaan Malaysia dan Ideal Convention Centre, Shah Alam di Selangor.
“Seperti yang telah diumumkan, tempahan ini hanya dibuka kepada warga emas berumur 60 tahun ke atas di lima negeri iaitu di Kuala Lumpur, Selangor, Pulau Pinang, Johor dan Sarawak.
“Ini adalah salah satu langkah untuk memastikan warga emas yang termasuk dalam kumpulan berisiko tinggi terus dilindungi,” katanya dalam satu kenyataan di sini hari ini.

CITF berkata, mereka yang berminat boleh mula membuat tempahan di www.vaksincovid.gov.my esok.
Pada masa yang sama, CITF mengalakkan orang muda untuk membantu warga emas untuk membuat tempahan ini untuk memudahkan urusan mereka.
“Mereka yang telah mendaftarkan nama di bawah senarai menunggu sewaktu tempahan slot 2 Mei lepas akan dimasukkan secara automatik ke dalam tempahan slot vaksinasi AstraZeneca pusingan ini,” katanya. – K! ONLINE


6,320 kes, 50 kematian
Oleh SITI A'ISYAH SUKAIMI

22 Mei 2021, 6:11 pm
PUTRAJAYA – Sebanyak 6,320 kes baharu dilaporkan hari ini menjadikan jumlah kes positif di Malaysia kini mencecah 505,115 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, kes aktif dengan kebolehjangkitan Covid-19 juga meningkat kepada 53,682 kes.
Menurutnya, terdapat 652 kes positif sedang dirawat di Unit Rawatan Rapi manakala, 370 kes memerlukan bantuan pernafasan.
“Selain itu, sebanyak 50 kematian lagi direkodkan menjadikan jumlah kes kematian Covid-19 di Malaysia sebanyak 2,199 kes.
“Kes sembuh pula mencatatkan sebanyak 4,694 kes dengan jumlah kumulatif kes sembuh sepenuhnya daripada Covid-19 sebanyak 449,234 kes,” katanya pada sidang akhbar di sini hari ini.
Ujarnya lagi, 17 kluster baharu dikenal pasti hari ini yang turut menjadi penyumbang kepada kes harian negara. – K! ONLINE


Diberkas 24 jam selepas pecah masuk premis bitcoin
Oleh ISWAN SHAFIQ ISA

22 Mei 2021, 7:58 pm
SEBERANG PERAI – Tujuh lelaki diberkas selepas dipercayai terlibat dalam kegiatan memecah masuk sebuah premis melombong bitcoin di Taman Tokun Jaya, Bukit Mertajam di sini Khamis lalu.
Ketua Polis Daerah Seberang Perai Tengah, Asisten Komisioner Shafee Abd. Samad berkata, suspek berusia di antara 20 hingga 30 tahun itu berjaya ditahan dalam tempoh kurang 24 jam selepas polis menerima laporan.
Katanya, dalam kejadian kira-kira pukul 1.30 petang itu, pengadu yang dipercayai pemilik kedai mendakwa gril besi dan pintu kayu di hadapan kedainya telah dirosakkan.
“Pemeriksaan lanjut di dalam kedai kemudian mendapati dua set server dan kira-kira 50 buah mesin bitcoin telah hilang.
“Sehubungan itu, satu laporan polis berhubung kejadian itu kemudian dibuat kira-kira pukul 4.20 petang hari yang sama,” katanya kepada pemberita hari ini.
Shafee berkata, semakan lanjut mendapati, kesemua tangkapan mempunyai rekod lampau berkaitan jenayah dan dadah.

Katanya, semasa tangkapan juga, beberapa peralatan dan kenderaan yang digunakan untuk memecah masuk premis tersebut telah dirampas untuk tindakan lanjut.
“Kes disiasat di bawah Seksyen 457 Kanun Keseksaan,” ujar beliau. – K! ONLINE


25 kes positif Covid-19 di Kepulauan Tumpat
Oleh YATIMIN ABDULLAH

22 Mei 2021, 7:47 pm
KOTA BHARU – Seramai 25 penduduk di Kepulauan Tumpat di sini yang kini dikenakan Perintah Kawalan Pergerakan Diperketatkan (PKPD) disahkan positif Covid-19 setakat hari ini.
Pengarah Jabatan Kesihatan Negeri Kelantan (JKNK), Datuk Dr Zaini Hussin berkata, jumlah itu melibatkan 15 orang penduduk Teluk Renjuna, Pantai Haji Nik Mat (5), Pulau Beluru (4) dan Pantai Suri (1).
Katanya, kes positif Covid-19 itu hasil saringan yang telah dilakukan oleh JKNK terhadap 596 penduduk di kawasan tersebit.
“Bagaimanapun, 515 lagi sampel ujian saringan itu masih dalam proses sama ada postif atau sebaliknya.
“Daripada jumlah tersebut, 56 orang yang disaring itu didapati negatif daripada Covid-19,” katanya ketika dihubungi Kosmo! hari ini.
Dr. Zaini memberitahu, jumlah 25 postif itu tidak termasuk seorang wanita yang datang dari PKPD di Pasir Mas sebelum ini.

Kosmo! Online semalam melaporkan seramai 300 orang penduduk di Kampung Teluk Renjuna di sini mula menjalani ujian saringan Covid-19 susulan penularan wabak itu mula dikesan kawasan itu sejak beberapa hari lalu.
Penularan jangkitan Covid-19 itu disebabkan oleh seorang wanita yang dipercayai lari dari kawasan Mukim Bunut Susu, Pasir Mas yang dikenakan Perintah PKPD baru-baru ini.


Dua pelitup muka tapis 95 peratus virus
Oleh SITI A'ISYAH SUKAIMI

22 Mei 2021, 8:05 pm
PUTRAJAYA – Pemakaian dua pelitup muka adalah digalakkan kerana kemampuannya untuk menapis sebanyak 95 peratus virus sekali gus bagi melindungi diri daripada dijangkiti Covid-19.
Ketua Pengarah Kesihatan, Tan Sri Dr. Noor Hisham Abdullah berkata, pemakaian dua pelitup muka itu juga digalakkan di tempat awam yang berisiko tinggi seperti hospital.
“Pelitup muka ini wajib dipakai di tempat awam untuk melindungi daripada jangkitan tetapi, dua pelitup muka akan lebih berkesan dapat menapis 95 peratus daripada virus terutama di tempat awam yang berisiko tinggi.
“Malah, kebanyakan petugas kesihatan di hospital juga digalakkan memakai pelindung muka dan pelitup muka tetapi bukan pelitup muka fabrik,” katanya pada sidang akhbar di sini hari ini.
Noor Hisham berkata demikian mengulas mengenai gambar beliau yang tular memakai dua pelitup muka dan pelindung muka ketika mengadakan lawatan lapangan di hospital Covid-19.
Dalam pada itu, beliau berkata, pihaknya menggalakkan pertubuhan bukan kerajaan (NGO), majikan dan kerajaan negeri untuk melaksanakan saringan bagi mengesan kes-kes positif Covid-19 selain individu juga boleh tampil ke fasiliti swasta bagi menjalankan ujian saringan.

“Apa pun kita minta rakyat dalam tempoh dua minggu ini, duduk di rumah. Laksanakan Perintah Kawalan Pergerakan (PKP) kendiri dan keluarga, nescaya dapat memutuskan rantaian jangkitan.
“Ini penting untuk memberi ruang dan masa kepada kita bagi meningkatkan keupayaan dan kesiapsiagaan di hospital dalam mengurangkan kes Covid-19 di wad dan Unit Rawatan Rapi,” katanya. – K! ONLINE


80 peratus kakitangan awam bekerja dari rumah, swasta 40 peratus
Oleh AHMAD SHAHERMAN SHAMSURI

22 Mei 2021, 6:08 pm
PETALING JAYA – Seramai 80 peratus atau lebih 750,000 kakitangan awam akan bekerja dari rumah selepas ini.
Menteri Kanan Keselamatan, Datuk Seri Ismail Sabri Yaakob berkata, bagi sektor sektor swasta pula kira-kira 40 peratus atau bersamaan kira-kira 6.1 juta pekerja turut akan bekerja dari rumah.
Beliau berkata, langkah ini diambil bagi mengurangkan pergerakan di jalan raya dan juga mengurangkan kesesakan di tempat kerja.
“Butiran terperinci berkenaan arahan bekerja dari rumah akan diumumkan Ketua Setiausaha Negara.
“Manakala bagi sektor swasta akan diumumkan Kementerian Perdagangan Antarabangsa dan Industri (MITI ),”katanya.
Beliau berkata demikian pada sidang akhbar bersama Ketua Pengarah Kesihatan, Tan Sri Noor Hisham Abdullah di Pejabat Perdana Menteri, Putrajaya hari ini.


Bekalan gas perubatan oksigen mencukupi – Adham
Oleh SUBKHI SUDARJI

22 Mei 2021, 7:30 pm
PUTRAJAYA – Bekalan gas perubatan oksigen masih mencukupi walaupun penggunaannya meningkat secara mendadak berikutan peningkatan kes Covid-19 yang tinggi ketika ini.
Menteri Kesihatan, Datuk Seri Dr. Adham Baba berkata, pada masa ini, pengurusan sistem gas perubatan oksigen di fasiliti kesihatan menggunakan tangki VIE (vacuum insulated evaporator) dan portable cylinder.
Menurutnya, pembekalan cecair oksigen untuk tangki VIE adalah mencukupi dan pihak pembekal mempunyai kemampuan untuk menghasilkan bekalan cecair oksigen lima kali ganda daripada permintaan sedia ada.
Pada masa sama, katanya, bilangan portable cylinder juga masih mempunyai 20,000 unit dalam simpanan dan boleh digunakan pada bila-bila masa apabila diperlukan.
“Sekiranya berlaku kes-kes kecemasan atau luar jangka, pihak pembekal masih mempunyai sebanyak 500,000 unit portable cylinder gas industri yang boleh diubah suai dalam tempoh singkat mengikut piawaian untuk kegunaan gas perubatan oksigen,” katanya menerusi satu kenyataan hari ini.
Adham berkata, pengurusan sistem gas perubatan oksigen di Malaysia amnya dan di fasiliti kesihatan khususnya adalah mematuhi Malaysian Standard (MS2675:2017 dan MS2542:2013) serta piawaian antarabangsa yang berkaitan serta dikendalikan oleh kakitangan yang kompeten.

“Pembekalan gas perubatan oksigen ke fasiliti-fasiliti kesihatan adalah secara berkala mengikut jadual yang telah ditetapkan serta pihak pembekal berkemampuan untuk memenuhi permintaan pembekalan di luar jangka.
Katanya, KKM sentiasa berterusan memantau pengurusan sistem gas perubatan di fasiliti kesihatan supaya tidak menjejaskan pengoperasian klinikal di fasiliti kesihatan.
“Pihak KKM juga dari semasa ke semasa mengadakan sesi libat urus bersama pihak pembekal dalam menangani isu pertambahan keperluan bekalan gas perubatan oksigen,” katanya. – K! ONLINE


Pakai niqab tanpa pelitup muka salah
Oleh AHMAD SHAHERMAN SHAMSURI

22 Mei 2021, 7:19 pm
PETALING JAYA – Tidak memakai pelitup muka meskipun telah memakai niqab merupakan satu kesalahan mengikut Akta 342 (Akta Pencegahan dan Pengawalan Penyakit Berjangkit 1988).
Menteri Kanan (Keselamatan), Datuk Seri Ismail Sabri Yaakob berkata, pemakaian niqab tidak boleh menjadi alasan untuk tidak memakai pelitup muka.
Beliau berkata, ini kerana pemakaian pelitup muka di tempat awam adalah diwajibkan di bawah akta berkenaan.
“Tetapi untuk tambahan, boleh memakai face shield (topeng muka), itu sebagai tambahan, begitu juga niqab dan sebagainya.
“Jadi kalau memakai topeng muka dan niqab dan tidak pelitup muka di dalamnya, ia tetap salah,” ujarnya.
Beliau berkata demikian pada sidang akhbar bersama Ketua Pengarah Kesihatan, Tan Sri Noor Hisham Abdullah di Pejabat Perdana Menteri, Putrajaya hari ini.

Kosmo! Online hari ini melaporkan, selebriti, Neelofa atau nama sebenarnya Noor Neelofa Mohd. Noor akan dipanggil ke Ibu Pejabat Polis Daerah (IPD) Seremban dalam masa terdekat untuk diambil keterangan berhubung laporan mengenakan niqab tanpa memakai pelitup muka seperti mana diwajibkan oleh Kementerian Kesihatan (KKM).
Ketua Polis Daerah Seremban, Asisten Komisioner Mohd. Said Ibrahim berkata, perkembangan berhubung perkara itu akan dimaklumkan selepas tindakan selesai diambil. – K! ONLINE


Mayat nelayan hilang ditemui
Oleh MOHD AZLI ADLAN

22 Mei 2021, 8:00 pm
KUALA TERENGGANU – Pencarian hari ketiga operasi mencari dan menyelamat oleh Marit Malaysia (APMM) semalam berjaya menemui mayat nelayan yang hilang selepas keluar menangkap ikan di perairan Terengganu pada Rabu lalu.
Mayat Jaafar Sulong, 66, ditemui terapung di perairan Pulau Kapas, Marang pada pukul 10 pagi.
Pengarah Maritim Terengganu, Kepten Maritim Muhammad Suffi Mohd. Rahim berkata, mayat lelaki itu dijumpai oleh sekumpulan nelayan yang membantu operasi mencari dan menyelamat.
“Mayat Jaafar ditemui terapung di perairan Pulau Kapas kira-kira 4.7 batu nautika dari lokasi mayat awak-awaknya (Baharuddin) dijumpai pada kelmarin.
“Kapal Maritim (KM) Nusa telah membawa mayat mangsa ke Jeti Maritim Terengganu pada pukul 3.30 petang sebelum dihantar ke Unit Forensik Hospital Sultanah Nur Zahirah di sini untuk dibedah siasat dan pengecaman ahli keluarga,” katanya di sini hari ini.
Kosmo! semalam melaporkan melaporkan Jaafar dan awak-awaknya, Baharuddin Abdullah, 46, yang keluar ke laut menggunakan bot kelas A dikhuatiri hilang di perairan daerah ini selepas mereka tidak pulang ke jeti mengikut jadual ditetapkan Rabu lalu.

Mayat Baharuddin yang berasal dari Ajil, Hulu Terengganu kemudiannya ditemui terapung pada kedudukan 17 batu nautika dari Pulau Kapas, Marang pada Khamis lalu. – K! ONLINE


Perintah berkurung penuh hanya melibatkan kawasan PKPD
Oleh AMREE AHMAD

22 Mei 2021, 7:24 pm
PUTRAJAYA – Kerajaan tidak berhasrat melaksanakan semula ‘total lockdown’ atau perintah berkurung penuh seperti Perintah Kawalan Pergerakan (PKP) 1.0 yang dilakukan tahun lalu.
Menteri Kanan (Keselamatan), Datuk Seri Ismail Sabri Yaakob berkata, sebaliknya ia cuma dikenakan di lokaliti yang diwartakan Perintah Kawalan Pergerakan Diperketatkan (PKPD).
“Kita tidak mahu PKP 3.0 mengulangi semula PKP 1.0 kerana justifikasi dibuat bagi seimbang kepentingan kesihatan dan keperluan rakyat agar mereka dapat lagi terus hidup,” katanya.
Beliau menyatakan demikian ketika ditanya wartawan pada sesi soal jawab selepas sidang akhbar bersama-sama dengan Ketua Pengarah Kesihatan, Tan Sri Noor Hisham Abdullah di sini semalam.
Mengulas lanjut, Ismail Sabri merujuk negara kerugian sekitar RM2.4 bilion sehari ketika PKP 1.0 dan lebih teruk ialah golongan miskin dari kalangan B40 bergantung pendapatan harian.
Keadaan pada masa awal penutupan itu tahun lepas akibat wabak Covid-19 jelas beliau, menyaksikan lebih 800,000 individu dibuang kerja apabila banyak operasi syarikat ditutup.

“Saya difahamkan, banyak kes kemurungan berlaku dan tahap kesihatan mental rakyat agak terjejas disebabkan tiada pendapatan apabila sektor ekonomi langsung ditutup,” tambahnya.
Justeru, ujarnya, PKP 3.0 dilaksanakan sejak 12 Mei lalu tidak menyaksikan ‘total lockdown’ seperti tahun lepas dan lebih bersasar kepada lokaliti dikenakan PKPD yang lebih kecil.
Usaha itu juga katanya, memudahkan pihak berkuasa memantau pergerakan penduduk apabila sekitar kawasan terlibat dipasang kawat berduri dan dikawal 24 jam oleh tentera. – K! ONLINE


Kerajaan lulus RM200 juta lagi kepada KKM
Oleh MOHD. HUSNI MOHD. NOOR

22 Mei 2021, 8:09 pm
PUTRAJAYA – Kerajaan meluluskan peruntukan tambahan sebanyak RM200 juta kepada Kementerian Kesihatan (KKM) bagi tujuan menangani wabak Covid-19 sekali gus menjadikan keseluruhan peruntukan kepada KKM setakat ini mencecah RM1 bilion.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu akan digunakan bagi meningkatkan keperluan KKM susulan peningkatan kes positif Covid-19 di seluruh negara akhir-akhir ini.
“Ia akan digunakan bagi meningkatkan kapasiti unit rawatan rapi (ICU) dan katil di hospital KKM, hospital pengajar universiti dan menyediakan hospital medan Kementerian Pertahanan.
“Peruntukan itu juga bagi membeli peralatan, ubat dan bahan guna habis yang berkaitan selain melantik pegawai perubatan secara kontrak membabitkan pesara,” katanya pada sidang akhbar khas secara dalam talian hari ini.
Tengku Zafrul berkata, setakat April lalu, sebanyak RM318 bilion sudah dibelanjakan KKM setakat April lalu.
“Walaupun dengan jumlah peruntukan baharu RM1 bilion ini, kami akan terus memantau keadaan dan berurusan dengan KKM dan kementerian-kementerian lain yang berkaitan jika memerlukan sumber tambahan,” katanya.

Dalam pada itu, Tengku Zafrul menjelaskan bahawa negara bakal berdepan impak ekonomi lebih buruk jika Perintah Kawalan Pergerakan (PKP) 1.0 dilaksanakan semula.
“Kami jangkakan pelaksanaan PKP 1.0 pada masa ini akan menyebabkan kehilangan pekerjaan yang lebih tinggi dengan pengangguran mencecah bakal mencecah satu juta pekerja.
“Sekiranya sektor ekonomi ditutup sekali lagi, kebanyakan perniagaan bakal bergulung tikar yang akan memberi impak secara langsung kepada pengangguran,” katanya. – K! ONLINE


Tetap laksana tugas walaupun balai bomba ditenggelami banjir
Oleh IVAN AMIRUL

22 Mei 2021, 4:47 pm
BEAUFORT – Jabatan Bomba dan Penyelamat Malaysia (JBPM) Sabah menyatakan tiada sebarang gangguan proses pemindahan mangsa banjir di daerah Beaufort walaupun balai bomba dan penyelamat daerah ini turut dinaiki banjir sejak semalam.
Pegarah JBPM Sabah, Md Ali Ismail berkata, pihaknya sudah memindahkan semua aset ke kawasan lebih selamat bagi memudahkan operasi membantu penduduk terjejas banjir dilaksanakan.
“Ada pegawai kita ketika air mulai memenuhi kawasan balai, mereka keluar pergi membantu memindahkan mangsa namun apabila balik balai pula sudah hampir tenggelam.
“Bagaimanapun, kita sudah memindahkan aset-aset untuk menjalankan operasi ke tempat yang lebih selamat agar dapat menjalankan operasi seperti biasa.
“Ia bukan suatu halangan buat kita kerana memang perkara seumpama ini sudah menjadi kebiasaan dalam penugasan anggota bomba,” katanya ketika ditemui selepas mengadakan lawatan di pusat pemindahan sementara (PPS) Dewan Datuk Seri Panglima Mohd Dun Banir hari ini.
Mengulas lanjut mengenai penugasan anggotanya sepanjang bencana banjir, Md Ali menyatakan semua anggota tidak dibenarkan bercuti ketika ini malahan anggota yang sedang bercuti juga bakal diarahkan kembali bertugas bagi membantu operasi.

Menurut beliau, keanggotaan di daerah berkenaan hanya 32 orang namun dibantuan oleh agensi penguatkuasaan lain seperti polis, tentera, Rela dan APM.
Beliau berkata pihaknya juga memanggil anggota bomba sukarela untuk membantu kita memindahkan mangsa banjir atau menghantar bantuan makanan.
Md. Ali turut memaklumkan pelbagai aset dari balai bomba berhampiran juga sudah diarahkan membantu daerah ini serta daerah lain yang terjejas.
Sementara itu, ditanya mengenai halangan yang dihadapi anggota sepanjang memindahkan mangsa banjir, Md Ali menyatakan antara kekangan dihadapi termasuklah terdapat kawasan yang air banjir terlalu cetek sehingga sukar untuk bot penyelamat memasuki kawasan terbabit.
“Kita terpaksa mencari alternatif lain seperti menyelamat menggunakan lori atau kenderaan pacuan empat roda,” katanya. – K! ONLINE


Katil ICU Covid-19 di Lembah Klang capai 113 peratus
Oleh SITI AMINAH MOHD YUSOF

22 Mei 2021, 3:56 pm
PETALING JAYA – Kadar penggunaan katil di Unit Rawatan Rapi (ICU) untuk pesakit Covid-19 di Lembah Klang telah mencecah 113 peratus manakala secara keseluruhan di seluruh negara kini mencapai 91 peratus.
Ketua Pengarah Kesihatan, Kementerian Kesihatan (KKM), Tan Sri Dr. Noor Hisham Abdullah berkata, hospital terlibat terpaksa menukar fungsi kawasan lain di dalam hospital seperti wad biasa untuk dijadikan ICU sementara dengan melengkapkan katil-katil dengan peralatan perubatan tertentu untuk menampung peningkatan tersebut.
Antara hospital yang merekodkan penggunaan katil melebihi 100 peratus ialah Hospital Sungai Buloh (111 peratus), Hospital Ampang (113 peratus), Hospital Tuanku Ampuan Rahimah (117 peratus), Hospital Serdang (172 peratus), Hospital Kajang (317 peratus) dan Hospital Banting (200 peratus).
“Situasi tersebut mengurangkan peluang pesakit bukan Covid-19 untuk mendapatkan rawatan kritikal yang diperlukan.
“Di Hospital Sungai Buloh misalnya, sebahagian daripada Jabatan Kecemasan telah ditukar menjadi tempat rawatan kritikal atau ICU,” jelasnya dalam kenyataan melalui laman Facebook beliau hari ini.
Menurutnya, sistem kesihatan negara sedang menghadapi tekanan yang amat besar dan memerlukan bantuan masyarakat untuk memutuskan rantaian jangkitan Covid-19.

“Lakukanlah kawalan pergerakan kendiri dengan kekal duduk di rumah. Sekiranya terdapat urusan penting di luar, pastikan patuh kepada Prosedur operasi standard (SOP).
“Majikan diseru untuk memberi kebenaran kepada pekerja untuk bekerja dari rumah dan mengehadkan bilangan pekerja yang hadir ke pejabat pada satu-satu masa. Jangan tunggu lagi. Kita jaga kita,” ujarnya. – K! ONLINE


[VIDEO] Ibu bapa positif Covid-19 terpaksa serah anak kepada jiran
Oleh SITI AMINAH MOHD YUSOF

22 Mei 2021, 3:48 pm
PETALING JAYA – Satu klip video memaparkan pasangan suami isteri terpaksa meninggalkan tiga anak mereka di luar rumah untuk diambil jiran selepas disahkan positif Covid-19 mengundang simpati netizen.
Video yang berdurasi seminit yang dimuat naik semalam menerusi akaun TikTok milik Mohamad Ramzi Yusof itu menunjukkan dua daripada kanak-kanak tersebut menangis apabila mereka diletakkan di luar rumah.
“Kami dewasa seramai empat orang positif. Tiga anak negatif dan kami terpaksa tinggalkan mereka pada jiran sebelah.
“Dd, Unde, umi dan papa bukan menghalau tapi kami tidak mahu kamu dijangkiti. Kasihan si adik yang berusia 10 bulan kerana terpaksa diletak atas lantai,” katanya menerusi kapsyen video tersebut.
Seorang kanak-kanak yang lebih besar kelihatan memeluk dua biji bantal kecil dan adiknya kelihatan tidak berhenti menangis apabila ibu bapa mereka melambai dan mengucapkan selamat tinggal.
“Lepas tutup pintu hanya mampu tengok mereka dari dalam rumah kerana jiran sudah datang untuk mengambil mereka.

“Jiran kami sangat baik. Mereka cakap mereka tawakal untuk jaga anak-anak. Semoga Allah balas segala kebaikan mereka,” ujarnya.
Video itu mendapat tanda suka lebih 35,000 pengguna selain dibanjiri ribuan komen yang memberi kata-kata semangat dan mendoakan ibu bapa kanak-kanak tersebut cepat sembuh.
“Syukur ada jiran. Saya ahli keluarga sendiri pun tolak untuk jaga. Patah hati,” komen seorang pengguna TikTok.
“Alhamdulillah Allah hantar orang yang baik untuk awak. Baik betul hati jiran sanggup ambil risiko walaupun bukan darah daging,” ujar @Someone’s wife
“Menangis saya dibuatnya. Semoga keluarga awak cepat sihat. Semoga anak-anak semua kekal negatif Covid-19 sampai bila-bila,” ucap pengguna bernama @kakmighaaa.
“Jangan risau semoga cepat sembuh kami kawan-kawan TikTok akan doakan untuk anak-anak jangan menangis kakak,” tulis pemilik akaun bernama @Yaleswari. – K! ONLINE


Isu tidak pakai pelitup muka ikut SOP, Neelofa akan dipanggil
Oleh NOR SHAFAWATI YUP

22 Mei 2021, 3:39 pm
SEREMBAN – Selebriti, Noor Neelofa Mohd. Noor akan dipanggil ke Ibu Pejabat Polis Daerah (IPD) Seremban dalam masa terdekat untuk diambil keterangan berhubung laporan mengenakan niqab tanpa memakai pelitup muka seperti mana diwajibkan oleh Kementerian Kesihatan Malaysia (KKM).
Ketua Polis Daerah Seremban, Asisten Komisioner Mohd. Said Ibrahim berkata, perkembangan berhubung perkara itu akan dimaklumkan selepas tindakan selesai diambil.
“Ya, pihak polis akan ambil keterangan Neelofa dalam masa terdekat,” katanya ketika dihubungi Kosmo! di sini hari ini.
Semalam, Kosmo! melaporkan, pihak polis telah membuka kertas siasatan terhadap Noor Neelofa susulan terkesan berita di laman sesawang ‘Kosmo Online’ yang tular di mana selebriti itu hadir ke Mahkamah Majistret di Kompleks Mahkamah Seremban, Khamis lalu dengan mengenakan niqab tanpa memakai pelitup muka.
Beliau berkata, laporan polis diterima kerana tindakan Noor Neelofa tidak mematuhi prosedur operasi standard (SOP) pemakaian pelitup muka sepertimana diwajibkan pihak KKM kepada semua orang.
Menurut Mohd. Said, penjelasan berkenaan SOP tersebut juga telah dikeluarkan oleh KKM setelah kerajaan mewajibkan pemakaian pelitup muka di semua tempat awam mulai 1 Ogos 2020.

Sehubungan itu, beliau berkata, satu siasatan telah dijalankan di bawah Seksyen 269 Kanun Keseksaan [Akta 574] dan Peraturan 17(1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 [P.U.(A)225/2021]. – K! ONLINE


Jangan cuba lari, keluar kawasan PKPD
Oleh ROHANA MOHD. NAWI

22 Mei 2021, 3:42 pm
KOTA BHARU – Polis menasihatkan agar seramai 1,300 penduduk di lokaliti Kampung Terusan, Limbat yang dikenakan Perintah Kawalan Pergerakan Diperketatkan (PKPD) bermula hari ini tidak sesekali cuba untuk lari dan keluar dari kawasan itu.
Ketua Polis Kelantan, Datuk Shafien Mamat berkata, beliau meminta kerjasama orang ramai agar tidak bolos dari kampung itu bagi mengelak berlaku jangkitan Covid-19 kepada orang di luar kawasan berkenaan.
Katanya, sehubungan dengan itu, penduduk disarankan untuk melakukan ujian saringan Covid-19 secepat mungkin untuk memudahkan agensi terlibat mengambil tindakan segera.
“Bagi tujuan itu, polis sudah memasang kawat berduri di beberapa laluan masuk ke kempunh berkenaan bagi mengelak tiada pergerakan keluar dan masuk.
“Kita akan buat pemeriksaan di setiap kawasan untuk memastikan penduduk kekal berada di rumah dalam tempoh dua minggu bermula hari ini hingga 4 Jun depan,” katanya ketika ditemui pemberita selepas menjalankan tinjauan di kawasan PKPD Kampung Terusan, Limbat di sini hari ini.
Hadir sama, Ketua Polis Daerah Kota Bharu, Asisten Komisioner Abdul Rahim Daud.

Mengulas lanjut, menurut Shafien, berdasarkan pemerhatian, masyarakat di kawasan itu sudah mula faham dan mereka dilihat akan kekal berada di rumah masing- masing.
Menurutnya, seramai 18 anggota polis terlibat menjalankan penguatkuasaan di kawasan itu dengan dibantu oleh Angkatan Tentera Malaysia dan Jabatan Sukarelawan Malaysia. – K! ONLINE


Lelaki maut terjatuh dari tingkat 12
22 Mei 2021, 4:23 pm
PETALING JAYA – Seorang lelaki ditemui mati dipercayai terjatuh dari tingkat 12, Rumah Pangsa Jalan Loke Yew, Pudu, Kuala Lumpur hari ini.
Komander Operasi Balai Bomba dan Penyelamat (BBP) Jalan Hang Tuah, Penolong Penguasa Bomba (PPgB) Rahmat Kamarulzaman berkata, Pusat Gerakan Operasi Kuala Lumpur menerima panggilan kecemasan berkenaan kejadian itu sekitar pukul 2.13 petang.
“Seramai sembilan orang anggota dari BBP Jalan Hang Tuah dikejarkan ke lokasi.
“Setibanya pasukan di lokasi kejadian didapati terdapat seorang lelaki berumur lingkungan 40-an telah terjun dari tingkat 12 bangunan berkenaan.
“Bagaimanapun kakitangan Kementerian Kesihatan (KKM) mengesahkan mangsa telah meninggal dunia di tempat kejadian,” ujarnya dalam kenyataan hari ini.
Menurutnya, operasi tamat sepenuhnya pada pukul 3.01 petang dan jenazah mangsa diserahkan kepada polis untuk tindakan lanjut. – K! ONLINE


Dua lelaki minum di gerai dikompaun RM2,000
Oleh NIK NUR IZZATUL HAZWANI NIK ADNAN

22 Mei 2021, 5:43 pm
KEMAMAN – Dua lelaki yang tetap degil minum di sebuah gerai di Chukai di sini menerima padah apabila mereka dikompaun RM2,000 setiap seorang pada semalam.
Kedua-dua lelaki berusia 20-an itu ditahan ketika sedang leka bersembang sambil minum petang di gerai terbabit pada pukul 5 petang.
Ketua Polis Daerah Kemaman Superintendan Hanyan Ramlan berkata, pemeriksaan mendapati gerai terbabit mematuhi prosedur operadi standard (SOP) Perintah Kawalan Pergerakan (PKP) dengan hanya menyediakan perkhidmatan makanan secara bungkus.
“Pengusaha gerai itu mengadu kedua-dua pelanggannya tersebut tidak mengendahkan larangannya agar tidak makan dan minum di premisnya.
“Dua lelaki itu juga gagal mengemukakan alasan munasabah (minum di gerai),” katanya kepada Kosmo! di sini hari ini.
Hanyan berkata, pihaknya tidak akan berkompromi dengan mana-mana individu yang masih berdegil makan di gerai atau kedai makan di sekitar daerah tersebut.

“Pemilik kedai juga perlu pastikan pelanggan mereka tidak makan di kedai dan hanya menyediakan perkhidmatan bungkus atau penghantaran ke rumah,” katanya. – K! ONLINE


Mayat warga emas tertiarap dalam longkang
Oleh WAT KAMAL ABAS

22 Mei 2021, 3:34 pm
TAIPING – Mayat seorang lelaki warga emas ditemui dalam keadaan tertiarap di dalam longkang berhampiran Sekolah Jenis Kebangsaan (C) Poey Eng Kuala Sepetang di sini pagi tadi.
Kejadian disedari orang awam yang melalui kawasan tersebut pada pukul 8.30 pagi sebelum menghubungi pihak polis.
Ketua Polis Daerah Taiping, Asisten Komisioner Osman Mamat berkata, pemeriksaan anggota peronda polis di tempat kejadian kemudian menemui mayat seorang lelaki berketurunan Cina.
Menurut beliau, sepasukan anggota bomba dan petugas kesihatan dipanggil ke lokasi untuk mengeluarkan mayat dan membuat pemeriksaan.
“Khidmat pasukan bomba diperlukan bagi mengeluarkan mayat dari dalam parit sebelum mangsa diperiksa oleh petugas kesihatan.
“Mangsa disahkan meninggal dunia manakala pemeriksaan mendapati tiada sebarang unsur jenayah dikesan pada tubuh mangsa.” katanya.

Mayat mangsa kemudiannya dibawa ke Hospital Taiping untuk bedah siasat selepas ujian Covid-19 diperolehi.
Identiti mangsa juga telah disahkan oleh ahli keluarga yang tiba di tempat kejadian dan akan dituntut selepas selesai bedah siasat manakala kes diklasifikasikan sebagai mati mengejut. – K! ONLINE


Operasi perniagaan dihadkan 8 pagi-8 malam
Oleh AHMAD SHAHERMAN SHAMSURI

22 Mei 2021, 5:46 pm
PETALING JAYA – Operasi semua premis perniagaan akan dihadkan bermula pukul 8 pagi hingga pukul 8 malam bermula 25 Mei ini.
Menteri Kanan Keselamatan, Datuk Seri Ismail Sabri Yaakob berkata, had masa itu melibatkan seluruh negeri di Semenanjung Malaysia termasuk Wilayah Persekutuan Labuan.
Beliau berkata, antara premis yang terlibat adalah kedai makan, restoran, stesen minyak kecuali di lebuh raya, dobi, kedai serbaneka dan lain-lain.
“Langkah ini diambil bagi mengawal dan mengurangkan pergerakan orang awam di kawasan-kawasan tumpuan,”katanya.
Beliau berkata demikian pada sidang akhbar bersama Ketua Pengarah Kesihatan, Tan Sri Noor Hisham Abdullah di Pejabat Perdana Menteri, Putrajaya hari ini. – K! ONLINE


Mayat lelaki reput ditemui terapung
Oleh NUR ALINA HASSAN

22 Mei 2021, 5:40 pm
BATU PAHAT- Mayat seorang lelaki dalam keadaan reput ditemui terapung di pantai Sungai Lurus, di sini, petang semalam.
Mayat itu ditemui penduduk di kawasan sekitar pada pukul 5.50 petang sebelum menghubungi Balai Polis Senggarang di sini.
Ketua Polis Daerah Batu Pahat, Asisten Komisioner Ismail Dollah berkata, pihaknya masih belum dapat mengenal pasti identiti mangsa berikutan keadaannya mereput dan tidak lagi sempurna.
“Dalam kejadian semalam lebih kurang pukul 5.50 petang, Balai Polis Senggarang telah menerima maklumat berhubung penemuan satu mayat terapung di Sungai Lurus.
“Mayat kemudian dibawa ke pantai Rengit oleh Anggota Pertahanan Awam Malaysia (APMM) sebelum diserahkan kepada pihak polis pada pukul 7.50 petang,”katanya ketika dihubungi di sini hari ini.
Ismail berkata, mayat mangsa dihantar ke Hospital Sultanah Nora Ismail (HSNI) untuk bedah siasat.

Menurut beliau, siasatan lanjut masih dijalankan bagi mengetahui punca kejadian dan maklumat mangsa. – K! ONLINE


Puntung rokok dipercayai punca kereta bawa mercun bola meletup
Oleh ROHANA MOHD. NAWI

22 Mei 2021, 1:40 pm
KOTA BHARU – Kejadian sebuah kereta yang membawa muatan mercun bola yang meletup di Simpang Empat Lampu Isyarat, Kampung Sireh di sini semalam dipercayai berpunca daripada puntung rokok yang dibuang oleh mangsa.
Ketua Polis Kelantan, Datuk Shafien Mamat berkata, maklumat itu diperoleh daripada beberapa orang saksi yang melihat mangsa, Wan Hassan Wan Ali, 48, cuba membuang puntung rokok sebelum kereta jenis Proton Iswara Aeroback dipandunya meletup kira-kira pukul 5.30 petang.
“Ketika kejadian, sebuah kereta yang berada di hadapan kereta mangsa telah berhenti di persimpangan itu ekoran lampu isyarat merah.
“Ketika itu, ada saksi telah melihat mangsa cuba membuang puntung rokok keluar dari cermin yang dibuka dalam keadaan sempit sebelum kereta tersebut meletup,” katanya ketika ditemui pemberita ketika melakukan tinjauan di lokasi kawasan Perintah Kawalan Pergerakan Diperketatkan (PKPD) Kampung Terusan, Limbat di sini hari ini.
Menurut Shafien, polis sedang menyiasat mercun bola yang dibawa oleh mangsa dalam kuantiti banyak di dalam keretanya.
Katanya, sehubungan dengan itu, pihaknya juga masih menyiasat penglibatan mangsa terlibat dengan kegiatan penyeludupan mercun selain semua barangan yang dibawa di dalam kereta itu dijual secara borong atau runcit.

“Semakan lanjut turut mendapati Wan Hassan mempunyai rekod jenayah berkaitan kes penyalahgunaan dadah dan pecah rumah.
“Selain itu, tiga daripada empat mangsa termasuk anggota polis dan kakitangan Jabatan Pengangkutan Jalan (JPJ) masih dirawat di Hospital Raja Perempuan Zainab II di sini. Keadaan semua mangsa dilaporkan stabil dengan salah seorang mangsa sudah dibenarkan pulang,” katanya.
Ujar Shafien, siasatan turut mendapati, kejadian itu memberi impak besar apabila kesan letupan kereta itu tersebar sehingga 100 meter dari lokasi kejadian.
Katanya, kejadian itu merupakan kes terbesar dan pertama kali berlaku di negeri ini sehingga polis Kelantan memerlukan bantuan pasukan Unit Bom, Bukit Aman untuk menjalankan siasatan untuk mengenal pasti punca letupan itu.
“Kita juga meminta orang ramai terutama penduduk sekitar yang terkesan supaya tampil membuat laporan untuk memudahkan polis menilai jumlah kerugian yang dialami.
“Saya juga berharap kepada pengguna jalan raya supaya bersabar kerana beberapa laluan di lokasi kejadian ditutup sementara sebelum kerja-kerja siasatan selesai,” katanya.
Akhbar Kosmo! hari ini melaporkan, seorang lelaki maut dalam keadaan mengerikan selepas kereta jenis Proton iswara Earoback membawa muatan mercun bola yang dipandu meletup petang semalam.
Kejadian ngeri itu menyebabkan mangsa, Wan Hassan tercampak kira-kira 20 meter dari keretanya. – K! ONLINE


Aduan dikemukakan kepada Pengarah Mahkamah Negeri Sembilan untuk tindakan lanjut
Oleh NOR SHAFAWATI YUP

22 Mei 2021, 3:27 pm
SEREMBAN – Aduan berhubung keistimewaan yang diberikan kepada selebriti, Noor Neelofa Mohd. Nor ketika didakwa di Mahkamah Majistret Seremban kelmarin telah dipanjangkan kepada Pengarah Mahkamah Negeri Sembilan untuk tindakan lanjut.
Ia susulan aduan daripada pihak peguam yang mempersoalkan keistimewaan yang diberikan kepada Noor Neelofa dan suaminya Muhammad Haris Mohd. Ismail apabila kenderaan mereka dibenarkan parkir di premis Kompleks Mahkamah Seremban ketika didakwa, Khamis lalu.
Pengerusi Jawatankuasa Peguam Negeri Sembilan, Azmi Abdoll Aziz berkata, aduan tersebut telah dibuat oleh salah seorang peguam pada petang Khamis lalu iaitu pada hari yang sama pasangan selebriti itu didakwa atas pertuduhan melanggar prosedur operasi standard (SOP) Perintah Kawalan Pergerakan Bersyarat (PKPB).
“Peguam-peguam di Negeri Sembilan ada membuat aduan kepada Pengerusi Jawatankuasa Peguam Negeri Sembilan tentang hal ini dan kami menerima satu surat bertulis daripada seorang peguam pada 20 Mei lalu (Khamis).
“Perkara ini (aduan) telah dipanjangkan kepada Pengarah Mahkamah Negeri Sembilan pada pukul 3 petang semalam (Jumaat), dan kami masih menunggu maklum balas berhubung isu tersebut dan pihak mahkamah akan jawab sewajarnya,” katanya ketika dihubungi di sini hari ini.
Semalam, tular aduan peguam yang memaklumkan selebriti itu dibenarkan parkir dalam mahkamah manakala individu lain perlu meletakkan kenderaan di kawasan seberang jalan di mana perkara itu boleh boleh menimbulkan persepsi dan menjejaskan integriti mahkamah.

Sebaliknya, pengadu memberitahu hanya kenderaan milik kakitangan, peguam, polis, pendakwa raya dan pengecualian kepada orang awam (jika kurang upaya)dibenarkan parkir dalam premis mahkamah.
Malah, pengadu turut mendakwa bahawa ada sesetengah peguam yang dimarahi oleh pegawai keselamatan apabila mereka meminta untuk memasuki perkarangan mahkamah, namun mereka patuh kepad arahan bagi menghormati integriti institusi tersebut. – K! ONLINE


Pakar bius maut tersepit bawah Porsche Coupe
Oleh NUR ALINA HASSAN

22 Mei 2021, 1:00 pm
BATU PAHAT – Seorang pakar bius sebuah hospital swasta di sini maut apabila kereta Porsche Coupe yang dipandunya terlibat dalam kemalangan dua buah kenderaan di Jalan Kluang, Taman Koperasi Bahagia di sini pagi hari ini.
Dalam kejadian pada pukul kira-kira pukul 8.50 pagi itu, mangsa dikenali sebagai Dr. Noor Zairul Muhammad, 50, meninggal dunia di tempat kejadian.
Manakala lelaki berusia 31 tahun yang juga pemandu kenderaan pelbagai guna (MPV) Toyota Vellfire mengalami kecederaan.
Komander Operasi dari Balai Bomba dan Penyelamat (BBP) Penggaram, Pegawai Bomba Kanan II Saifulle Idris berkata, pihaknya menerima panggilan kecemasan pada pukul 8.59 pagi.
“Seramai 16 anggota bersama empat jentera dikejarkan ke lokasi kemalangan untuk memberikan bantuan kecemasan.
“Sejurus tiba di lokasi nahas benar terdapat kemalangan melibatkan dua kenderaan iaitu Porsche Coupe dan Toyota Vellfire.

“Terdapat dua mangsa terlibat dan salah seorang mangsa tersepit dalam kereta Porsche Coupe,”katanya dalam satu kenyataan di sini hari ini.
Difahamkan, menurut saksi awal, mangsa yang memandu Porsche Coupe dikatakan gagal mengawal keretanya ketika melalui selekoh di laluan berkenaan.
Kereta terbabas lalu melanggar pembahagi jalan dan tiang lampu elektrik sebelum melambung dan terbalik ke laluan bertentangan serta melanggar Toyota Vellfire.
Saifulle berkata, pihaknya mengambil masa kira-kira 10 minit untuk mengeluarkan mangsa yang tersepit dibawah kereta menggunakan peralatan khas.
Jelasnya, mangsa diserahkan kepada pasukan perubatan Kementerian Kesihatan Malaysia (KKM) dan disahkan meninggal dunia.
Sementara itu, Ketua Polis Daerah Batu Pahat, Asisten Komisioner Ismail Dollah mengesahkan kejadian itu.
Katanya, kes disiasat mengikut Seksyen 41(1) Akta Pengangkutan Jalan 1987. – K! ONLINE


Wanita buat aksi wheelie diberkas
Oleh NUR ALINA HASSAN

22 Mei 2021, 3:20 pm
BATU PAHAT- Gara-gara memuat naik video beraksi menunggang motosikal secara berbahaya, seorang wanita dan remaja lelaki ditahan polis selepas rakaman itu tular di media sosial.
Ketua Polis Daerah Batu Pahat, Asisten Komisioner Ismail Dollah berkata, penunggang motosikal yang merupakan wanita berusia 21 tahun bersama pembonceng berusia 16 tahun itu ditahan di kediaman masing-masing di Jalan Pantai, di sini, semalam.
“Mereka ditahan pada pukul 4.45 petang semalam oleh sepasukan polis dari Bahagian Trafik Ibu Pejabat Polis Daerah (IPD) Batu Pahat selepas video berdurasi 31 saat itu mula tular.
“Siasatan mendapati, video memaparkan penunggang wanita membuat aksi wheelie bersama seorang pembonceng remaja lelaki itu telah dirakam pada 10 Mei di Jalan Datuk Syed Esa, di sini,” katanya dalam kenyataan di sini.
Menurut Ismail, kedua-dua tangkapan tersebut kemudian dibebaskan dengan ikat jamin polis.
“Siasatan lanjut dilakukan di bawah Seksyen 42 (1) Akta Pengangkutan Jalan (APJ) 1987 (Pindaan 2020) yang mana jika sabit kesalahan boleh dipenjara tidak lebih lima tahun dan denda RM5,000 hingga RM15,000 serta hilang kelayakan memegang atau mendapatkan lesen memandu selama lima tahun.

“Kita menasihatkan pengguna jalan raya supaya tidak melakukan aksi-aksi yang boleh membahayakan nyawa sendiri atau orang lain, ibu bapa juga perlu memantau anak-anak mereka,” katanya. – K! ONLINE


Sidang akhbar Ismail Sabri, Noor Hisham dan Tengku Zafrul petang ini
Oleh NOR IDAYU BOSRO

22 Mei 2021, 2:12 pm
PUTRAJAYA – Satu sidang akhbar Menteri Kanan (Keselamatan), Datuk Seri Ismail Sabri Yaakob bersama Ketua Pengarah Kesihatan, Tan Sri Dr. Noor Hisham Abdullah akan diadakan pada pukul 5 petang ini.
Pada masa sama, satu sidang akhbar Menteri Kewangan, Tengku Datuk Seri Zafrul Tengku Abdul Aziz juga akan diadakan secara maya pada pukul 6 petang.
Mengenai sidang akhbar Ismail Sabri, Unit Komunikasi Korporat Kementerian Pertahanan memaklumkan, ia antara lain berkaitan perincian prosedur operasi standard (SOP) susulan pelaksanaan Perintah Kawalan Pergerakan (PKP) 3.0 dengan sekatan lebih ketat yang diumumkan semalam.
Agensi berita Bernama dalam media sosial hari ini berkata, sidang akhbar itu akan disiarkan secara langsung melalui Astro 502, myFreeview 121, unifi TV 631, LIVE FB dan Youtube Bernama TV.
Semalam, Perdana Menteri, Tan Sri Muhyiddin Yassin dalam satu kenyataan berkata, Mesyuarat Sidang Khas Majlis Keselamatan Negara (MKN): Pengurusan Covid-19 petang semalam sebulat suara bersetuju mengetatkan lagi pelaksanaan PKP 3.0 yang sedang berkuat kuasa dengan penambahan sekatan yang lebih ketat ke atas sektor ekonomi dan sosial.
Beliau berkata, perincian mengenai sekatan tambahan itu akan diumumkan dalam sidang akhbar Menteri Kanan (Keselamatan) hari ini. – K! ONLINE


NGO, Mizz Nina, selebriti tempatan kutip RM17.8 juta untuk Palestin!
Oleh MOHD. HAIKAL ISA

22 Mei 2021, 2:10 pm
PETALING JAYA – Rakyat Malaysia ternyata ternyata sangat bermurah hati. Ibarat cubit kiri kanan, peha kiri terasa perihal itu dibuktikan dengan sokongan yang diterjemahkan melalui kutipan dana buat rakyat Palestin.
Tabung MyAqsa Defenders (MAD) yang disertai pelbagai badan bukan kerajaan (NGO), selebriti dan ikon kemanusiaan dikhabarkan berjaya mengumpul dana hampir RM17.8 juta hasil sumbangan orang ramai untuk rakyat Palestin.
Perkara tersebut diumumkan oleh selebriti dakwah yang juga aktivis kemanusiaan, Mizz Nina menerusi satu kenyataan rasmi dalam Instagramnya.
Bersyukur dengan hasil kutipan tersebut, Mizz Nina atau nama lengkapnya, Shazrina Azman, 41, tidak menyangka dengan sokongan luar biasa diterima.
PENDERITAAN Palestin sejak berdekad lalu terus mendapat perhatian dunia termasuk rakyat Malaysia.
“Alhamdullilah semoga Allah terima dan balas segala kebaikan anda. Kami tidak menjangkakan ia begitu banyak sekali begini. Mari teruskan usaha ini, jangan lakukannya hanya bermusim sahaja tetapi berterusan menyokong Palestin,” tulisnya.
Dalam pada itu, Mizz Nina yang juga isteri vokalis Hujan memaklumkan, hasil sumbangan akan digunakan secara berperingkat untuk disalurkan kepada klinik Malaysia Al-Aqsa, khidmat guaman di Sheikh Jarrah, kafalah keluarga miskin di Baitulmaqdis dan bantuan kecemasan Gaza.

Untuk rekod, MAD menggabungkan 20 NGO antaranya Cinta Gaza Malaysia, Global Peace Mission Malaysia, Majlis Perundingan Pertubuhan Islam Malaysia dan Iman Care.
Antara selebriti yang turut serta dalam kempen derma itu adalah Heliza Helmi, Faizal Tahir, Noh Saleh, PU Rahmat, Fedtri Yahya dan Natasha Hudson. – K! Online


Pakai gelang atau tidak kontak rapat perlu asingkan diri
Oleh SITI AMINAH MOHD YUSOF

22 Mei 2021, 1:03 pm
PETALING JAYA – Individu yang menjadi kontak rapat perlu mengambil sikap bertanggungjawab dengan mengasingkan diri tidak kiralah mereka memakai gelang merah jambu atau tidak.
Pakar Perunding Perubatan dan Pakar Nefrologi Hospital Putrajaya, Dr. Rafidah Abdullah, berkata, beliau melihat ada dalam kalangan masyarakat yang keliru berhubung pematuhan Prosedur Operasi Standard (SOP) melibatkan kontak rapat Covid-19.
Katanya, jika seseorang itu merupakan kontak rapat pesakit Covid-19 mereka dikategorikan sebagai individu bawah siasatan (PUI) dan perlu mengasingkan diri sekurang-kurangnya 10 hari dari tarikh akhir mereka berhubung dengan orang yang disahkan mendapat jangkitan.
“PUI disyorkan menjalani ujian rantai polimerase (PCR) tetapi jika tiada kesempatan untuk  melakukan ujian dan anda sihat tidak mengapa dan hanya perlu mengasingkan diri.
“Manakala individu di bawah pengawasan (PUS) pula ialah seseorang yang mempunyai kontak rapat dengan PUI dan selagi keputusan PUI tidak keluar mereka perlu mengasingkan diri dan hanya boleh keluar dari pengasingan jika keputusan PUI negatif tapi jika positif individu tersebut automatik akan menjadi PUI,” katanya dalam kenyataan yang dikongsi di laman Facebook Kementerian Kesihatan hari ini.
Tambahnya, dalam tempoh pengasingan seseorang individu perlu duduk di dalam bilik berseorangan dan tidak boleh mendekati penghuni lain termasuk ziarah dari bilik ke bilik.

Katanya, seseorang boleh tahu mereka merupakan kontak rapat jika mereka berjumpa pesakit tanpa penjarakan fizikal misalnya bersalam, tidak memakai pelitup muka, makan atau merokok bersama-sama, atau ‘membawang’ lebih 15 minit walaupun memakai pelitup muka.
“Tidak perlu bergantung sama ada bergelang merah jambu atau tidak. Jalankan tanggungjawab tanpa disuruh ini sahaja caranya,” ujarnya. – K! ONLINE


Sekolah Sains Raub (Semesta) dikenal pasti punca penularan kes
Oleh ABDUL RASHID ABDUL RAHMAN

22 Mei 2021, 1:46 pm
RAUB – Jawatankuasa Pengurusan Bencana Negeri Pahang mengenal pasti terdapat penularan kes Covid-19 yang berpunca daripada Sekolah Menengah Sains Tengku Abdullah (Semesta) Raub di sini.
Menurut kenyataan jawatankuasa berkenaan, kesemua pelajar dan kakitangan Semesta Raub serta ahli keluarga mereka diminta tampil menjalani ujian saringan Covid-19 secepat mungkin.
“Sehubungan itu diminta agar individu terlibat menghubungi Pejabat Kesihatan Daerah terdekat untuk temujanji bagi ujian saringan dan menjalani kuarantin kendiri di rumah sementara menunggu saringan.
“Kerjasama anda sangat diperlukan demi keselematan warga negeri Pahang,” kata kenyataan itu di sini, hari ini.
Semesta atau dikenali Sekolah Sains Raub merupakan sebuah sekolah kluster kecemerlangan berasrama penuh terletak di Raub yang menempatkan pelajar terpilih daripada seluruh negara.
Difahamkan kesemua pelajar sekolah berkenaan dibenarkan pulang ke rumah masing-masing dua minggu lalu iaitu pada 7 Mei sebelum Hari Raya Aidilfitri.

Sementara itu, Pegawai Daerah Raub, Datuk Mohammad Shahid Ismail berkata, pihaknya telah meminta pihak sekolah dan juga Persatuan Ibu Bapa dan Guru (PIBG) agar memaklumkan kepada semua warga sekolah berkenaan.
Katanya, tindakan segera semua pihak terlibat menghubungi Pejabat Kesihatan Daerah (PKD) amat penting dalam mememastikan penularan kes Covid-19 dapat dikurangkan.
“Kita meminta semua individu yang ada kaitan dengan sekolah berkenaan termasuklah pelajar, guru, ibu bapa dan pekerja-pekerja supaya dapat melakukan kuarantin diri dan menghubungi Pejabat Kesihatan Daerah,”ujarnya. – K! ONLINE